text:
Søga 99: Í einum rúmi á fyrstu hædd
NÚ er hóskvøld, tveir dagar seinni. Jesus og teir 12 ápostlarnir eru saman í hesum stóra rúminum á fyrstu hædd fyri at eta páskamáltíðina. Maðurin ið fer avstað, er Judas Iskariot. Hann fer at siga prestunum hvar teir kunnu taka Jesus.
Dagin fyri fór Judas til teirra og spurdi: ’Hvat fái eg fyri at hjálpa tykkum at taka Jesus?’ Teir svaraðu: ’Tretivu silvurstykki.’ Judas fer nú út at vísa monnunum hvar Jesus er. Er tað ikki ræðuligt?
Páskamáltíðin er av. Men nú byrjar Jesus eina aðra serliga máltíð. Hann gevur ápostlunum eitt breyð og sigur: ’Etið hetta, tí tað merkir likam mítt, sum skal verða givið fyri tykkum.’ Síðan gevur hann teimum eitt glas við víni í og sigur við teir allar: ’Drekkið hetta, tí tað merkir blóð mítt, sum skal verða úthelt fyri tykkum.’ Bíblian nevnir hetta ’kvøldmáltíð Harrans’.
Ísraelsmenn hildu páskir fyri at minnast eingilin hjá Gudi ið spardi teir í Egyptalandi meðan hann drap teir frumbornu í húsunum hjá egyptum. Men nú vil Jesus at lærisveinarnir skulu minnast hann, og minnast at hann gav lív sítt fyri teir. Tí sigur hann at teir skulu halda hesa serligu máltíðina á hvørjum ári.
Aftan á kvøldmáltíðina gevur Jesus ápostlunum áminning um at vera djarvir og sterkir í trúnni. At enda syngja teir Gudi lovsangir, og fara avstað. Nú er ógvuliga seint, helst yvir midnátt. Nú skalt tú hoyra hvar teir fara.
Matteus 26:14-30; Lukas 22:1-39; Jóhannes, kap. 13 til 17; 1 Korintbræv 11:20.


c: text/html

text:
Fult hús eftir tvey umfør
1. deild menn02-04-2013 - Jónfinn Petursson
1. deild menn (2): Víkingur - HB 1-3Í morgin fáa mennirnir hjá Frankie eina stóra avbjóðing í Vági, tá FC Suðuroy tekur ímóti. Vit hava fult stigatal fyri tveir dystir meðan niðurflytararnir hava tapt ein og vunnið ein dyst higartil í ár.
Allarhelst verða Kári Nielsen og Johan Eivind Restorff Mouritsen ikki við í morgin. Báðir fingu smásnuddir í dystinum móti Víkingi í Gøtu seinasta leygardag. Dysturin ímóti Víkingi skuldi annars spælast í Leirvík, men varð vegna kava fluttur til Gøtu.
Okkara menn byrjaðu væl og løgdu beinanvegin gott trýst á mótstøðuliðið. Vit komu í nakrar vandamiklar støður eftir ágangandi hornaspørk. Í 11. minutti fingu vit enn eitt horna, og har var Jákup Slættalíð sum ikki einaferð hægstur og stútaði bóltin í málið til 1-0.
Vit trýstu allan fyrra hálvleik, men kanska diggaðust vit ov nógv frammanfyri brotsteiginum, heldur enn at medda til tá høvið beyðst.
Í øðrum hálvleiki høvdu vit vindin ímóti. Víkingur fekk meira spæl og hevði fleiri næskar royndir. Tað einu ferðina hevði Hans Jørgensen eina góða bjarging, men datt skeift og meiddi sær ryggin.
Teir tríggir á beinkinum blivu nú skiftir inn, og hóast undir trýsti av Víkingini, fáa vit onkran kontra. Kristin fær lagt ein góðan bólt inn fyri málið, men Bárður Guttesen skallar uppum.
Vit pressa víðari, og yvirtíðini koma við ígjøgnum høgrumegin. David R. Nolsøe verður spældur fríur, men enn einaferð bjargar málmaðurin skotinum. Dávid er tó fyrstur aftur á returinum og fær trýst kúluna í netið til 3-1

robotstxt: allowed

filter: keep


text:
Fólkatalið vaks í 20 kommunum í landinum í fjør, og tað stóð í stað ella minkaði í 10. Nógv tann størsti vøksturin í tali var í Tórshavnar kommunu, sum vaks við 413 fólkum í 2016. Hetta svarar til 56% av fólkavøkstrinum fyri alt landið, upplýsir Hagstova Føroya.
Í hinum kommunum í landinum gjørdist støðan henda í fjør:
Klaksvíkar kommuna vaks við 55 fólkum
Eystur og Tvøroyrar kommunur vaks við 38
Vága kommuna vaks við 36
Sjóvar kommuna vaks við 33
Vágs kommuna vaks við 28
Fuglafjarðar- og Sunda kommunur vuksu við 23
Nes kommuna vaks við 21 fólkum og Kvívíkar kommuna við 19
Sørvágs kommuna vaks við 16 og Skálavíkar kommuna við 13
Hvannasunds og Sumbiar kommunur vuksu við 10
Skopunar kommuna vaks við 9, Eiðis - og Runavíkar kommuna við 7 í part
Fugloyar kommuna vaks við 5, Sands - og Kunoyar kommunur við 3 í part
Óbroytt fólkatal er í Viðareiðis og Húsavíkar kommunum,
Minking er í Hvalbiar kommunu við 17, Porkeris kommunu við 12, Hovs kommunu við 7, Vestmanna kommunu við 6, Húsa kommunu við 3, Fámjins kommunu við 2 og Skúvoyar kommuna við einum. Húsa kommuna, ið her er tald fyri seg sjálvan, verður frá næstu uppgerð løgd saman við Klaksvíkar kommunu, sigur Hagstovan.
Kelda: Hagstova.fo


text:
- Tað kann kanska tykjast fløkjasligt, tá ein flytur í lestrarørindum. Tað eru so nógv nýggj ting, ein skal minnast til: SU, NemID, CPR nr., banka- og tryggingaviðurskifti.
Soleiðis sigur Hanus Samró, fyriskipari og stjóri í Ó, í tíðindaskrivi, har bjóðað verður nýggjum lesandi, ið skulu uttanlands. Heitið á tiltakinum er ”Hjálp, eg skal uttanlands at lesa”.
- Vit fáa lesandi úr Keypmannahavn, Odense, Aalborg, Aarhus, Póllandi og Onglandi at greiða frá sínum royndum, og viðkomandi stovnar hjálpa og vegleiða, greiðir Hanus Samró frá.
Tiltakið verður týsdagin 9. august kl.19.00 í nýggja BankNordik bygninginum.
Øll, ið skulu uttanlands at lesa, eru vælkomin.


text:
Mótstøðukvinnan var Petra Podraska.
Bara 8 sekund vóru farin, tá Podraska lá á gólvinum.
Tá 29 sekund vóru farin, valdi dómarin at steðga dystinum við einum sonevndum TKO - ella technical knockout.
Mahfoud, ið hevur føroyska mammu, sigur, at hon einki hevur ímóti, at mótstøðan er sterkari næstu ferð.
Hvar og nær næsti dystur verður, frætta vit, tá boksifyriskiparin, Mogens Palle, hevur stungið sínar ætlanir út í kortið.
Ambitiónirnar eru stórar.
Farið verður eftir bæði EM og HM, sigur Sarah Mahfoud, sum gjørdist landskend í Danmark, tá hon vann vælumtóktu sjónvarpskappingina, Vild med dans.


text:
Søga 61: Dávid verður kongur
SAUL roynir aftur at fanga Dávid. Hann fer við 3000 av sínum bestu hermonnum at leita eftir honum. Dávid frættir tað og sendir njósnarar út fyri at fáa at vita hvar Saul heldur til um náttina. So spyr Dávid tveir menn hjá sær: ’Hvør kemur við mær inn í tilhaldið hjá Saul?’
’Eg komi við,’ svarar Abisai. Hann er sonur Zeruju, ið er systir Dávid. Meðan Saul og menn hansara sova, sníkja Dávid og Abisai seg oman í tilhaldið. Teir taka spjótið og vatnkrukkuna sum eru við høvdalagið hjá Saul, frá honum. Eingin hevur sæð ella hoyrt Dávid og Abisai, tí bæði Saul og menninir liggja í fasta svøvni.
Sært tú Dávid og Abisai? Teir hava sloppið sær burtur og standa í øllum góðum á eini høvd. Dávid rópar oman til herførara Ísraels: ’Abner, hví ansar tú ikki eftir harra tínum, konginum? Hygg nú eftir! Hvar eru spjótið og vatnkrukkan hjá honum?’
Saul vaknar og kennir málið í Dávidi. ’Er tað tú, Dávid?’ rópar hann. Sært tú Saul og Abner standa har niðri?
’Ja, harri kongur,’ svarar Dávid Saul. ’Hví jagstrar tú meg? Hvat ilt havi eg gjørt? Her havi eg spjótið hjá tær, kongur. Send ein mann higar eftir tí.’
’Eg havi syndað,’ viðgongur Saul. ’Eg havi borið meg býttisliga at.’ Dávid fer nú avstað og Saul fer heimaftur. Men Dávid sigur við seg sjálvan: ’Onkuntíð fer Saul at drepa meg kortini. Eg má heldur rýma til landið hjá filistarum.’ Dávid fær lumpað filistarar so teir halda at hann nú er í teirra parti. Síðan verða hann og menn hansara búgvandi í Filistaralandi eina tíð.
Nakað seinni fara filistarar í bardaga móti Ísrael. Í bardaganum verða bæði Saul og sonurin Jónatan dripnir. Dávid verður ógvuliga keddur um tað og skrivar ein vakran sang. Í honum syngur hann: ’Eg syrgi um teg, Jónatan, bróðir min. Tú vart mær hjartans kærur!’
Síðan fer Dávid aftur til Ísrael, til býin Hebron. Bardagi er millum nakrar menn ið hava valt son Sauls Isboset til kong, og teir ið vilja hava Dávid til kong. Men at enda vinna Dávids menn. Dávid er 30 ára gamal tá hann verður kongur. Í sjey og eitt hálvt ár stjórnar hann í Hebron. Hann fær fleiri synir, teirra millum Amnon, Absalom og Adonja.
Tíðin kemur tá Dávid og hansara menn fara at taka tann vakra býin Jerúsalem. Jóab, ið eisini er sonur Zeruju, systur Dávid, gongur á odda í bardaganum, og tað eydnast teimum at taka býin. Afturfyri ger Dávid Jóab til herførara. Nú byrjar Dávid at stjórna í Jerúsalem.
1 Sámuel 26:1-25; 27:1-7; 31:1-6; 2 Sámuel 1:26; 3:1-21; 5:1-10; 1 Krønikubók 11:1-9.


text:
Silvio Berlusconi
Silvio Berlusconi (føddur 29. september 1936 í Milano) er fyrrverandi forsætisráðharri í Italia.[1] Berlusconi varð fyrstu ferð valdur til forsætisráðharra í 1994, men sat tá bert í eitt ár. Síðani gjørdist hann aftur forsætisráðharri frá 2001 til 2006. Í 2008 gjørdist hann aftur stjørnarleiðari í Italia. Hann er mest múgvandi persónur í Italia og nummar 74 av mest múgvandi persónum í heiminum (2010).[2] Hann eigur fótbóltsfelagið AC Milan og eigur eisini sjónvarpsrásir og tíðindabløð. Hann stovnaði sín egna politiska flokk Forza Italia.
Hann fer ikki at stilla uppaftur, tá val verður í 2013. Hann hevur gjørt av at gevast í politikki, tá valskeiðið er av, segði hann á eini samkomu fyri útlendskum tíðindafólkum í apríl 2011. Hann vísti samstundis aftur, at hann ætlar at gerast forseti í Italia.
Keldur[rætta | rætta wikitekst]
- ↑ Berlusconi træder tilbage, pol.dk 12. november 2011
- ↑ Berlusconi Forbes liste 2010


text:
Skráin til Barnafestivalin 2017 er klár
Barnafestivalurin 2017 verður í Norðurlandahúsinum 1.-9. apríl.
Hvørt ár bjóðar Norðurlandahúsið Føroya børnum og teirra vaksnu á festival. Í ár er onki undantak og skráin til vælumtókta Barnafestivalin er á tremur við spennandi tiltøkum fyri børn í øllum aldrum - heilt frá teimum allarminstu pinkubørnunum til teir (næstan) vaksnu tannáringarnar.
Á barnafestivalinum í ár vitja alskyns skepilsi. Frá lítlusystrum og gomlum sjógarpum til tikarar og skrímsl. Allar listagreinar eru umboðaðar og listafólkini koma úr øllum heraðshornum:
Úr okkara Norðurlendsku grannalondum vitja m.a. danska duoin Tigertræning, sum skipa fyri eini skemtiligari spælikonsert, og víðagitna norska Jo Strømgren kompagni, sum framføra forvitnitsligu søguna ”Kjøkkenet” um eina foreldraleysa gentu og ein gamlan sjómann. Eisini kemur ein stór og ómetaliga spennandi, samvirkin framsýning úr Íslandi, sum byggir á vældámdu søgurnar um Stóra Skrímsl og Lítla Skrímsl.
Stóra, mystiska skýmingarvilliniborgin ”Eitt ynski á ferð” kemur heilt úr Spaniu gátuføru gøtum. Tað er ein ferðaframførsla, har áskoðararnir saman fara á eina ævintýraferð fyri sansirnar. Villiniborgin er full av loyndarmálum, og farið verður í krókar av Norðurlandahúsinum, har næstan ongin hevur vitjað fyrr. Planeta 15 og Dagarnir 2016 framleiða ”Eitt ynski á ferð” í samstarvi við Norðurlandahúsið.
Føroyar eru sjálvandi eisini væl umboðaðar við m.a. barnakonsertunum hjá Føroya Symfoniorkestri, sum hesaferð hava sjálvastu Eivør sum solist, pinkutónleiki við Jenny Old og vinnarunum av yngru bólkunum í tónleikakappingini Stella Polaris.
Børn eru okkara mest kreativu listafólk, og tí skal teirra list sjálvandi eisini vísast fram í Norðurlandahúsinum. Eitt av evnunum á barnafestivalinum hesaferð er “skrímsl”, og tað er sera forvitnisligt at vita, hvussu føroysk børn halda, at skrímsl síggja út. Tí eru øll børn boðin at lata eitt listaverk inn til heilt serligu framsýning ”Skrímslið hjá mær”, sum verður frammi allan barnafestivalin. Sí nærri kunning á nlh.fo
Sum nakað heilt nýtt verða barnsins rættindi sett í brennidepil. Skipað verður fyri verkstovum fyri tveimum skúlaflokkum, har børnini m.a. fara at læra um síni rættindi, um hvussu tey kunnu taka lut í dagsins samfelag og um teirra leiklut í einum fólkaræði.
Ein serlig skrá við ókeypis tilboðum er send øllum skúlum, dagstovnum og frítíðarskúlum kring landið.


text:
Ari av Rana
11.01.2018 - 18:23
Tíðindi > Samfelag & Politikkur > Arbeiðsmarknaður
Marna K. Jacobsen, forkvinna í Demokratia, legði ikki fingrarnar ímillum, tá hon skuldi umrøða verandi støðu á arbeiðsmarknaðinum á mótmælistiltakinum, sum Føroyar Pedagogfelag skipaði fyri.
Marna gjørdi púra klárt, at landsstýrið og kommunalu arbeiðsgevararnir ikki virðismeta serfrøðina í fakinum.
Hon gjørdi eisini klárt, at fjølmiðlarnir skutu eftir skeiva bólki.
- Fjølmiðlarnir mála tann grábeinta á veggin. Teir siga, at námsfrøðingarnir seta fólk í vanda. Men tað er hin parturin, sum hevur ábyrgdina av tí, segði Marna.
Marna vísti eisini á, at hóast tað er gott við ommum og abbum, sum vísa næstrakærleika, so kemur hetta Føroya Pedagogfelag aftur um brekku.
- Ommur og abbar taka verkfalsrakt arbeiði á seg. Ommur og abbar mugu gevast við at verða fitt og hjálpa. Tá fer glið at koma á, tá alt landið liggur lamið, segði Marna K. Jacobsen.
Mynd: Sverri Egholm


text:
Kyndil vil sleppa at spæla onkra finalu
ítróttur10-09-2017 - 20:49 - Jóanis Albert Nielsen
Landskappingin í hondbólti byrjar aftur komandi vikuskiftið. Vit hava prátað við venjarin hjá kyndlamonnum, Julian Johansen, og spurt hann hvat tey í Kyndli vænta av kappingarárinum sum stendur fyri framman.
Fyrst spurdu vit Julian hvussu Kyndil hevur fyrireika seg til kappingina.
- Julian sigur, at Kyndil hevur fyrireikað seg væl, og halda teir sjálvir, at teir eru har sum teir eiga at verða, sjálvt um tað enn liggur eitt stórt arbeiði fyri framman. Kyndil hevur spælt nakrar venjingardystir, teir hava gingið so sum so sigur Julian. Kyndil hevur eitt nýtt lið at spæla saman, og tað tekur tíð.
Hvussu sær hópurin hjá Kyndli út?
- Hópurin sær spennandi út heldur Julian. Kyndil hevur fingið fleiri leikarar á øllum plássum, so tað verður ein intern kapping um spælitíð, tað er gleðiligt leggur Julian afturat.
Kyndil hevur tó mist nógvar spælarar: David Edvardsen, Hørdur Fannar, Bjarni Sørensen, Hans Áki Dal Christiansen, Josef Abrahamsen og Niels Viggo Niclassen eru allir farnir. Allir hesir vóru góðir leikarar, so vit hava nógv tóm rúm at fylla, sigur Julian.
Kyndil hevur eisini fingið nakrar leikarar til felagið og teir eru: John Í Innistovu, Lars Black, Rani Ellingsgaard, Rókur Akralíð og Milan Zegarac.
Hvat málsetningurin til kappingina?
- Vit hava gjørt okkum nøkur deilmál til kappingina. Fyrst og fremst verður tað at fáa liði at fungera. Hettar er eitt púra nýtt lið sum skal samanspælast og tað kann møguliga taka tíð.
Vit vilja eins og hini liðini eisini sleppa í onkra finalu, men mugu hinvegin eisini vera realistiskir. Tað tekur tíð at samanspæla eitt lið, og vónandi klára vit at gera tað so skjótt sum gjørligt, sigur Julian at enda.
Kyndil byrjar kappingarárið við at spæla á Skála móti StÍF.


text:
- Tá skipini landa í dag, verður tilskilað hvussu nógv fer til annað enn fiskamjøl. Tað merkir, at tað er til matna, og í dag vita skipini júst hvussu nógv tey kunnu landa til hvat. Tað stendur í fiskiloyvinum, sigur Jóhan Simonsen, deildarstjóri í Vørn.
Lodnukvotan í íslendskum sjógvi varð fleirfaldað í ár, og sum útgangsstøði er tað eisini gott. Men tað, sum var minni gott, var at avmarkingin um, hvussu nógv lodna kann landast í Føroyum til matna, framvegis var í, og at tað sum varð fiskað ov nógv til matna í fjør, 1.500 tons varð drigið frá.
Jóhan Simonsen sigur, at Vørn hevði ikki heimild at steðga landingum til matna í Føroyum, men hevði bara eftirlit við, nær kvotan var uppfiskað og tey føroysku skipini máttu steðga við fiskiskapinum. Vørn skal bara syrgja fyri, at tað sum stendur í loyvunum skal fylgjast, og har stóð eingin avmarking í – og tá tað er Fiskimálaráðið, sum skrivar hesi loyvi út, er tað teirra ábyrgd.
Nú er eingin ivi meira – men tilvildarliga umsitingin kostaði føroyskum virkjum 1.500 tons í ár.
Lesið meira í blaðnum hetta vikuskiftið


text:
Lestrartíð: 2 ár
Umsóknarfreist: 1. juni. Upptøka er annaðhvørt ár, næstu ferð í 2018
Skúlabyrjan: august
Útbúgvingarstovnur: Glasir í Marknagili
Útbúgvingarstaður: Tórshavn
Fíggjarbúskapur er ein yrkisakademisk útbúgving, sum gevur tær amboð og førleikar, sum tú kanst brúka bæði í almennu og privatu vinnuni. Útbúgvingin er kanska best hóskilig til tey, sum ætla sær eina yrkisleið sum ráðgevar innan banka- ella tryggingarvinnuna.
Ein partur av útbúgvingini eru tríggir mánaðir í starvsvenjing, har tú ognar tær royndir at arbeiða í einari fyritøku, sum hevur ein fíggjarligan profil.
Við hesi útbúgving styrkir tú tíni evni at menna loysnir og vísa tær í verki í sambandi við stór og altjóða virki, men eisini í sambandi við egið virki. Førleikarnir fevna um evni at arbeiða við marknaðarførslu, innanhýsis og uttanhýsis marknaðarsamskifti – eisini talgildari marknaðarførslu og búskapi sum heild, harímillum at meta um búskaparligar fylgjur av marknaðarførsluátøkum.
Ein yrkisakademisk útbúgvingarleið leggur dent á innovatión og entreprenørskap, og fokus er á altjóða viðurskifti. Tað ber til at fara uttanlands í starvsvenjing.
Lærugreinarnar eru fíggjarligt virksemi og marknaður, vinnubúskapur, vinnulívsrættur, samfelagsbúskapur, hagfrøði og háttalæra, kundasamband, privatbúskapur og samskifti.
Fyri at verða tikin upp á útbúgvingina í fíggjarbúskapi krevst, at umsøkjarin hevur lokið gymnasiala miðnámsútbúgving, yrkisútbúgving innan handil og skrivstovu ella aðra viðkomandi yrkisútbúgving.
Harafturat krevst, at umsøkjari hevur staðið enskt á C stigi og antin støddfrøði ella virkisbúskap/vinnubúskap á B stigi.
Útbúgvingin gevur tær møguleika at søkja inn á hesar professiónsbachelor útbúgvingarnar:
● altjóða handil og marknaðarførsla
● ítróttastýring (sportsmanagement)
● innovatión og íverkssetan
Glasir hevur samstarv við CPH Business í Keypmannahavn, sum merkir, at ein próvtøka innan fíggjarbúskap í Føroyum verður javnsett við samsvarandi danska útbúgving Finansøkonom, tá søkt verður inn á nevndu professiónsbachelorútbúgvingar í Danmark.
Samstarv millum Glasir og Fróðskaparsetur Føroya ger, at søkjast kann um frítøku frá ávísum lærugreinum á búskaparútbúgvingini á bachelor stigi á Setrinum.
Samstarv við Århus Universitet ger, at søkjast kann inn á HD seinna part við fjarlestri í Føroyum, um ávís evni verða vald í útbúgvingini og tú hevur 2 árs vinnuroyndir. Til ber eisini at søkja um lutvísa frítøku í sambandi við HA lestur. Eisini er møguleiki fyri at taka ymsar bachelor útbúgvingar.
Glasir, Marknagil – www.glasir.fo


text:
Tíðindasavn
Unn Mortensen vann
Í vikuskiftinum var jólakappingin í boccia í badmintonhøllini í Havn. Jákup Strøm, leiðari í Tórshavnar kvøld- og ungdómsskúla setti kappingina, áðrenn farið var í ...
Úrslit og myndir frá svimjikappingini
Jólakappingin í svimjing var í Klaksvík um vikuskiftið. Eini 30 svimjarar úr ítróttafeløgunum Svani og Smæruni luttóku, harafturat vóru svimjarar úr kvøld- og ungdómsskúlanum í ...
Jólakapping í boccia
Leygardagin 26. november verður árliga jólakappingin í boccia í bamintonhøllini í Havn. Kappingin byrjar kl 12.30 ...
Altjóða handikapdagur
Innbjóðing til altjóða handikapdagin Tað hevði glett okkum, um tú vildu hátíðarhalda altjóða handikapdagin saman við okkum í Løkshøll 3. desember 2011. Vit halda, at ...
Ítróttur og spæl
Leygardagin 26. november, fer Ítróttasambandið fyri brekað at skipa fyri einum rørslu- og ítróttadegi fyri børn og ung við breki. Tiltakið verður í skúlanum ...
Jólakappingin í svimjing
Komandi sunnudag verður árliga jólakappingin í svimjing á skránni. Kappingin, sum verður í Klaksvík, byrjar kl 17.00. 15 ymiskar kappingar vera á skránni, og ...
Ítróttur fyri brekað á Nám X
Næmingar á NámX á eysturskúlanum høvdu ein serligan ítróttadag týsdagin 1. November. Talan var um næmingar á ítróttalinjuni, sum fingu høvið at royna seg í ...
Áki til Evropacup í Norra
Um vikuskiftið verður Evropacup í boccia, kappingini verður i Hamar. Fyri Føroyar luttekur Áki Joensen, og hann spælir í bólkinum BC3. Bocciaspælarar verða bólkaðir alt ...
Klárt at melda til jólakappingarnar
Innbjóðingar til jólakappingarnar eru sendar út, og ítróttafólk kunnu melda til. Kappingin í svimjing verður í stásiligu høllini í Klaksvík sunnudagin 20. novembur kl ...
Boccia á mentanarvikuni í Runavík
Ítróttafelagið Svanur hevur skipað fyri boccia-kapping í samband við mentanarvikuna í Runavík. Tórður H. Jacobsen gjørdist vinnari av kappingini, og Valdemar Dam vann ...
Myndir av Tórsbreyt
Sunnudagin 23 oktober skipaði ÍSB fyri eini venjing í frælsum ítrótti. Venjari var René Nielsen og fleiri vóru møttu upp til ein spennandi venjingartíma. ...
Øðrvísi venjing á Tórsbreyt
ÍSB bjóðar ítróttafólki, ið íðka frælsan ítrótt til ein heldur øðrvísi venjingartíma. Venjinging fer fram á Tórsbreyt sunnudagin 23. oktobur frá 14.00 til uml kl ...
Ársskrá
ÍSB hevur saman við feløgunum og landsliðsvenjarum lagt eina kappingarskrá fyri komandi vetur. Talan er um eina spennadi og fjølbroytt skrá við yvir 20 kappingum/tiltøkum ...
Fleiri kvøldskúlatilboð kring landið
Kvøldskúlarnir kring landið eru so smátt farnir í gongd. Í eysturoynni eru fleiri spenndi venjingar- og ítróttatilboð, har er m.a. fótbóltur, boccia, svimjing og ...
René Nielsen til 30 ára hald hjá MBF
MBF hátíðarheldur sítt 30 ára virksemi mánadagin 24. oktober. Tiltakið, sum verður í Norðurlandahúsinum, er frá 13 til 17. MBF sigur á heimasíðuni, at á ...
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Spurningurin verður nú aftur settur fram, um kvinnur eiga at sleppa at vera frálærarar í Guðs meinigheit. Fyri mær er tað undarligt, at hetta yvirhøvur kann verða sett fram sum ein spurningur, tí hjá honum sum lesur og trýr Nýggja Testamentinum, kann tað ikki vera nakar ivi um tað yvirhøvur, hvat Guðs orð greitt sigur okkum viðvíkjandi hesum. Hjá honum, sum kennir Nýggja Testamentið, tykist tað beinleiðis sjokkerandi, at teir sum skulu eitast fyri at vera tænarar orðsins, yvirhøvur kunnu orða hetta sum ein spurning, tí í Guðs orði er hetta ikki nakar spurningur, men greið boð av munni apostuls várs Harra Jesu Christs, Paulusar. Hann ið talar øðrvísi enn skrivað stendur, kann bara annaðhvørt vera orðblindur, ella “misfata” orðsins greiðu talu “við viðja” fyri yvirhøvur at seta fram hetta sum ein spurning. Versini í Guðs orði tala so greitt, at sjálvt eitt smábarn kann fata hansara talu.
Her eru sjey Guðs kanónir, sum hervið skjóta lygnar-andan til bana; og sum eg biði um fara at fáa hvønn tann at vakna, sum hevur verðið villleiddur til at fremja ynskini hjá tíðarandanum, (sum er andi hesa heims), ja, at hann má ístaðin flyta seg yvir til einfaldliga at standa við Guðs orð, kosta hvat tað kosta má.
Fyrsta Guð-givna grundin er at finna í Guðs orði, ja, í Nýggja Testamenti, í I. Corinth 14:34-38:
34 Latið kvinnur tykkara halda
tøgn í kirkjunum: tí tað er ikki
loyvt teimum at tala; men teimum
er boðið at vera undir lýdni,
sum eisini lógin sigur.
35 Og um tær vilji læra nakran
lut, lat tær spyrja sínar ektamenn
heima: tí tað er ein skomm hjá
kvinnum at tala í kirkjuni.
36 Hvat? kom orð Guðs út frá
tykkum? ella kom tað til tykkara
einans?
37 Um nakar maður haldi seg
sjálvan at vera ein prophet, ella
andaligan, lat hann viðurkenna at
teir lutir sum eg skrivi til tykkara
eru boðini hjá Harranum.
38 Men um nakar maður veri
óvitandi, lat hann vera óvitandi.
Onnur Guð-givna grundin er eitt ekkó av teirri fyrstu og er at finna í Guðs orði, ja, í Nýggja Testamenti, í I. Timotheus 2:11-14:
11 Lat kvinnuna læra í kvirri við
allari undirgivni.
12 Men eg loyvi ikki kvinnu at
frálæra, ella at tilræna myndugleika
yvir manninum, men at vera
í kvirri.
13 Tí Adam varð fyrst myndaður,
síðan Eva.
14 Og Adam varð ikki teipaður,
men kvinnan verðandi teipað var í
misgerðini.
Triðja Guð-givna grundin er at finna í Guðs orði, ja, í Nýggja Testamenti, í II. Timotheus 2:1-2:
TÚ tessvegna, sonur mín, ver
sterkur í náðini sum er í
Christi Jesusi.
2 Og teir lutir sum tú hevurt
hoyrt av mær millum mangra
vitna, hinar somu líti tú trúføstum
monnum til, hvørjir vera
skulu førir fyri at læra aðrar eisini.
Fjórða Guð-givna grundin er at finna í Guðs orði, ja, í Nýggja Testamenti, í I. Timotheus 3:1-2, har vit síggja, at ein biskupur, sum merkir umsjónarmaður í eini staðbundnari meinigheit, er ein sum SKAL vera skikkaður at frálæra; (hvarafturímóti einkið slíkt verður lagt á konurnar hjá hvørki biskupunum, deknunum, ella hinum elstu í hirðabrøvunum til Timotheusar ella Titusar):
HENDA er ein sonn framsøgn:
Um ein maður trái biskupsembætið,
hann tráar eitt gott verk.
2 Ein biskupur tá má vera ólastandi,
ektamaðurin hjá eini ektakonu,
árvakin, edrúiligur, av góðum
atburði, givin til gestablídnis,
skikkaður at frálæra;
Fimta Guð-givna grundin er at finna í Guðs orði, ja, í Nýggja Testamenti, í I. Timotheus 5:17:
17 Lat teir elstar sum stjórna
væl verða taldar tvífalda æru verdar,
serstakliga teir sum strevast í
orðinum og Guðs-læru.
(Titus 1:5-6 sigur okkum, at ein elsti er MAÐUR, tí har stendur skrivað:
5 Fyri hesa grund læt eg teg
eftir á Cretoy, at tú skuldirt seta
í rættlag teir lutir sum vanta í, og
innseta elstar í hvørjum staði, eins
og eg hevði fyriskipað tær:
6 Um nakar veri ólastandi, ektamaðurin
hjá einari ektakonu, havandi
trúføst børn ikki ákærd fyri
óryggjuskap ella óstýrlig.)
Sætta Guð-givna grundin er at finna í Guðs orði, ja, í Nýggja Testamenti, í Titus 1:9:, tí har stendur skrivað aftur um biskupin, sum jú altíð er MAÐUR:
9 Haldandi fast hitt trúfasta
orðið sum hann er vorðin lærdur,
at hann má vera førur fyri við heilnæmari
Guðs-læru bæði at áminna
og at sannføra andmælararnar.
Sjeynda Guð-givna grundin finst við at hyggja uppá Bíbliuna sum heild. Tað er púrt yvirhøvur einkið Guðs orð vorðið givið okkum ella lært okkum frá Guði gjøgnum eina kvinnu í allari Bíbliuni frá permu til permu. Guð brúkti fjøruti menn at skriva sítt orð, valdi sær prophetar í Gamla Testamenti sum allir vóru menn, valdi sær 12 apostlar í Nýggja Testamenti sum allir vóru menn.
Niðurstøða:
Kvinnur kunnu vera vitnir og boðberar, so sum Maria Magdalena, Maria móðir Jácobs, og Sa-lo´-me vóru um uppreisn Jesu Christs (sí. Mark 16:1-8), og tær kunnu prophetera, so sum tær fýra jomfrýrnar hjá Philippusi evangelisti (sí Gern. Ap. 21:9), men vit mugu vera ærligir og siga, at Guð hevur talað greitt í Nýggja Testamenti, ja, Nýggja Testamenti, at tað at vera frálærari í Guðs meinigheit er ikki kvinnunnar pláss.
Latum okkum biðja um, at Guðs fólk má hava hjarta og vilja til at standa ímóti tíðarandanum, og taka óvikiliga fasta støðu við Guðs orð.
17 Halga teir gjøgnum sannleika
tín: orð títt er sannleiki.
( Jóh. 17:17 )
Men, konur mega læra hesi átta tingini (sjey, pluss 1 í bonus): í Titus 2:4-5 stendur skrivað í Guðs orði, ja, í Nýggja Testamenti, at tær aldraðu kvinnurnar skulu læra tær yngru kvinnurnar hesi vælsignaðu tingini:
… At tær mega læra hinar ungu
kvinnur at vera edrúiligar (1), at
elska ektamenn sínar (2), at elska
børn síni (3),
5 At vera hóvligar (4), kýskar (5), passarar
við hús (6), góðar (7), lýdnar fyri
sínum egnu ektamonnum (8), at orð
Guðs verði ikki Guðs-spottað.
Hví halda konur ikki fyrilestrar og ráðstevnur í betri at kunna útføra hesi Guð-givnu tingini?


text:
Tíðargrein: Rigmor Dam, Javnaðarflokkurin
Borgarliga samgongan ræðist fólk, sum avdúka sannleikan. Serfrøðingar, listafólk, fjølmiðlar og embætisfólk hava øll verið revsað fyri virksemi sítt hetta seinasta árið. Seinastu knútarnir í kjaftabandinum er avtøkan av Landsbankanum og niðurbræðingin av mentanarøkinum.
Embætisfuglar
Berufsverbot er eitt av mongum ófrættakendum hugtøkum, sum brádliga er vorið gerandis her heima. Í løtuni verða fakliga stinn starvsfólk innan tað almenna jagstrað og hótt eftir livibreyðinum, tí tey hava talað at blásvarta stýrinum. Síðsta trekkið er avmonteringin av Landsbankanum og Hagstovuni, har endamálið er eittans: At raka teir sangfuglar, sum á fakligum grundarlag hava sátt iva um ávísar politiskar disponeringar. Her er talan um fremstu samfelags-, búskapar og løgfrøðingar, sum hava gjørt lívið súrt hjá samgonguni. Ikki við politiskum ella persónligum álopum, men við fakliga at vísa á skeivleikar.
Blekkið var annars ikki tornað á samgonguskjalinum, tá ein ting limur í samgonguni kravdi, at embætisverkið skulu frásiga sær grundleggjandi mannarættindi. Aðalstjórin í Almannamálaráðnum hevði dittað sær at verða avdúkaður undir einum friðarligum mótmælistiltaki í Vágsbotni. Viðkomandi varð hóttur við sparingum á almannaøkinum, nú hann eyðsýniliga var ímóti tiðnan av blokkinum. Kanska eru tað júst hesi revsitiltøk, vit nú uppliva á almennaverkinum, sum verður skorið inn á bein í fíggjarlógaruppskotinum?
Næsta álopið á fakligheitina hjá embætisfólkunum var, tá tey fingu tænastuboð um, eftir tveimum døgum, at framleiða eitt makkverk av einum uppskoti um skatting av pensjónum við inngjaldi. Í uppskotinum vóru heili 19 fyrivarni reksað upp; fyrivarni, sum umsitingin ikki fekk høvi at kanna, áðrenn pensjónsránið varð framt overnight hin svarta desember í fjør. Eitt rán millum ættarlið, landspartar og inntøkubólkar, sum hevði við sær, at alt pensjónsøkið liggur í skeljasori í løtuni.
Miðlafuglar
Miðlarnir hava eisini fingið av at vita undir sitandi sam gongu, sum onga virðing hevur fyri frælsu pressuni. Leita teir kritiska pennin úr skuffuni, verða teir skírdir at renna ørindi fyri andstøðuna. Í orðaskiftinum verður Kringvarpið javnan rópt sosialistiska rottureiðrið í Sortudíki. Fíggjarliga er stovnurin niðurpíndur, og eigur so absolutt ongan góðan í samgonguni. Allar ætlanir um nýtt kringvarpshús, sum var sett á íløguætlanina hjá fyrru samgongu, og um betri umstøður fyri privatu miðlarnar, sum vórðu stungnar út í kortið við álitinum um betri miðlar, eru kveistraðar til viks. Og fyri at tað ikki skal vera lygn, so hava báðir blaðstjórarnir á stóru bløðunum verið úthongdir, boykottaðir og útspiltir fyri sítt arbeiði av sjálvum løgmanni, pressens minister.
Listafuglar
Far inn á heimasíðuna hjá Mentanargrunninum og hygg undir fundarfrásagnir.
Har finnur tú yvirlit yvir hundraðtals spennandi verkætlanir, sum skapandi føroyingar ganga uppí við lív og sál. Hetta eru tey, sum hugsa longri enn til veðurtíðindini, og sum gera tað liviligari í Føroyum. Tí gjøgum listina verður veruleikin settur á skák, og viðhvørt skák í mát. Bæði sum útinnandi og sum brúkarar, lærir listin okkum at seta spurnartekin við gamlar doktrinir, og nýggir tankar og vinklar daga fram í ljósmálanum. Hetta er lívsneyðugt fyri eitt samfelag í menning, ikki minst fyri eitt samfelag, sum tað føroyska, har konformitetur, konservatisma og traditiónir ræða modernað fólk av landinum, og fáa onnur at halda seg burtur.
Ekstremi høgravongurin hevur altíð ræðst listina og skert hennara veingir. Ekstremi høgravongurin tolir ikki víðskygni, hugflog, skapanarmegi og tey skeivu fólkini, sum hava evni og dirvi at seta sannleikar á pall, lørift ella pappír. Hesi, sum bróta tøgnina og avdúka hugnaliga glansbílætið í lítla paradísinum. Sum smá børn halda tey sínar hálu borgarligu hendur fyri oyruni, meðan tey blundandi rista á høvdinum og siga lalalala fyri at yvirdoyva veruleikan – síggi onki, hoyri onki, sigi onki!
Tí er Tjóðpallurin skotin langt inn í framtíðina. Tí verður Mentanargrunnurin skerdur við 20 prosentum komandi ár og uppaftur meira í 2014. Og tí raðfestir man heldur tað ófarliga, afturlítandi og innatlítandi, tað søguliga, varðveitandi og nationala. Gongur mentanin hond í hond við vinnuni er alt vunnið, tí hvat er hugaligari enn at lulla fjøldina í býttleikans poppmentan, um hon samstundis kastar pengar av sær.
Men vælsignaðu listafólk. Latið tykkum ikki teppa. Berjið knívin av barkanum og syngið!
Vitandi fuglar
Eitt, sum ofta er at hoyra av tingsins røðarapalli, er hetta forferdiliga orðið »at okkurt er noyligt«. Ert tú kritisk, ert tú »noylig«. Hetta vísir ein ræðandi hugburð til frælsa orðið, kritikk og fólkaræði. Sama hugburð finna vit mótvegis teimum lærdu. Serfrøðingunum. Fiskifrøðin mælir til niðurskurð í fiskidagatalinum. Landsstýrið mælir til sama fiskidagatal. Búskaparfrøðin mælir til uppboðssølu av atgongsrættindum til 'ogn Føroya fólks'. Landsstýrið vil heldur foréra alt burtur til vinir og kenningar.
Samstundis sigur sama landsstýri seg vilja raðfesta útbúgving. Men pengar skulu ikki setast av! Og hví í heila tikið útbúgva fólk í einum landi, sum ikki lurtar eftir serfrøðini, hvørki tá umræður fiskivinnu, búskap, pensjónir, list osfr.?
Marknagilsdepilin er í vanda fyri at gerast ein discountloysn, sum enn einaferð er útsett, og ungfólk, sum leita sær uttanlands at lesa, skulu rinda studningin aftur, um tey ikki koma heim aftur. Hetta er hugburðurin hjá Sambandsflokkinum, Fólkaflokk inum, Miðflokkinum og Gamla Sjálvstýrinum til útbúgving. Atfinningar og kritiskur hugsunarháttur eru av tí ónda hjá BADH samgonguni. Men tað eigur eisini at vera troyttandi, alla tíðina at verða mint á, at tín politikkur er skilaleysur, visjónsleysur, óbúgvin og stuttskygdur. Tí tað er hann!
Hendan mest reaktionéra høgrasnávingin í føroyskum politikki hevur nú brotið niður í skjótt eitt ár. Ræðandi at hugsa sær, hvør endin verður, sleppur hon at vera sitandi skeiðið út. Nei, nú er ikki at tiga - hóast tað kanska kostar!


text:
Familjumøti sunnudagin 26. januar kl. 18
Evnið hesaferð er "Sanniliga sigi eg tykkum: Tað, sum tit hava gjørt einum av hesum minstu brøðrum Mínum, havi tit gjørt ímóti
Mær!"
Høvið verður at geva til missiónsarbeiðið - til børn í Duakwa, Ghana, sum bera brek.
Familjumøtið gevur familjuni møguleika at vera saman i Guds húsi. Uppleggið er soleiðis, at tað hóskar til allar aldursbólkar.
Barna og ungdómsdeildin hjá Frelsunarherinum skipar fyri árligum missións projekti, sum hesaferð er um Ghana. Vit fara á
møtinum at hoyra um verkætlanina og høvið verður eisini at geva eina peningagávu til arbeiðið.
Børn frá Club 7 up syngja.
Aftaná møtinum verður náttura.
Vónandi kemur tú, og tak endiliga onkran við.


text:
Útlátið av vakstrarhúsgassi frá fiskiskipum fevnir um útlát frá frá brenning av olju umborð á øllum fiskiskipum, sum bunkra í Føroyum.
Olja, sum føroysk fiskiskip bunkra uttanlands telur ikki við í føroysku uppgerðini (men í uppgerðini í tí landinum, har bunkrað varð).
Um eitt útlendsk fiskiskip hinvegin bunkrar her, so telur tað við í føroysku uppgerðini, men tó einans um sølan fer fram gjøgnum føroyskt oljufelag.
Kelda: Hagstova Føroya og oljufeløgini. Seinast dagført: juli 2017.
Útlátið av vakstrarhúsgassi frá fiskiskipum var stórt sæð vaksandi árini 1993-2002. Frá 2002 og fram til 2007 var útlátið mest sum støðugt. Í 2008 var eitt munandi fall í útlátinum hjá føroyskum fiskiskipum. Høgir oljuprísir, færri skip í flotanum og minni veiðuinnsatsur vóru orsøkirnar. Í 2010 øktist útlátið frá føroysku fiskiskipunum aftur. Miðal avreiðingarprísirnir vóru í fleiri førum hægri í 2010 enn í 2009 og heildarveiðan undir Føroyum øktist út 130 túsund tonsum í 2009 til 141 túsund tons í 2010. Sølan av olju og harvið eisini útlátið av vakstrarhúsgassi øktist tí aftur munandi.
Tá tað í 2009 varð farið at veita skipum brenniolju í Fuglafirði, vaks sølan av olju munandi, serlig til útlendsk fiskiskip, sí mynd niðanfyri.
Tá keyptu skipini á leið 95 túsund tons av olju. Føroysk fiskiskip keyptu 67 túsund tons av olju, meðan útlendsk fiskiskip keyptu 28 túsund tons. Av hesum vóru á leið 61 túsund tons gassolja og á leið 34 túsund tons tungolja.
Niðanfyri sæst, hvussu oljusøla til fiskiskip er býtt millum føroysk og útlendsk skip, tó einans aftur til 2000-2001. Tølini skulu takast við fyrivarni.
Tað sæst, at bunkringar hjá føroyskum fiskiskipum hava verið rættiliga støðugar inntil 2015. Í 2016 fellur sølan av olju til føroysk fiskiskip fyrstu ferð. Orsøkin er serliga, at verksmiðjuskip og nótaskip hava bunkrað minni av olju, í øllum føri her á landi.
Kelda: Hagstova Føroya og oljufeløgini. Seinast dagført: juli 2017.
Les meira: Um vakstrarhúsgass
Ynskir tú fleiri upplýsingar um útlát av vakstrarhúsgassi, so ring til Umhvørvisstovuna, tlf. 342400, ella send okkum ein teldupost us@us.fo.
Brenning av olju o.a.
Landbúnaður
Ídnaðarligt virksemi


text:
Orð: Margaret W. Brown
Lag: Howard L. Brown
Týtt: Árni Jacobsen
Upprunaheiti: When twilight shadows fall
1. Nú myrkur fellur á,
og kvøldið komið er,
vit fram til tín, áh, Frelsari,
nú stíga vilja her.
Á hesum friðarstað,
sum dagur fer í kav,
vit vilja fegin takka fyri
alt, tú okkum gav.
2. Takk fyri kærleik tín,
sum lívgar okkum her.
Vit prísa tær, áh, Frelsari,
tú uppi okkum ber.
Títt samfelag er dýrt
og kærleikssól tín skær –
vit fyri tey og tína náði
vilja takka tær.
3. Vár Harri og vár Gud,
mót tær vit eru vend,
og tøkk til tín, áh, Frelsari,
mót trónuni er send.
Og tá á morgni sól
úr kavi lyftir seg,
tá leið tú okkum enn ein dag –
um tað vit biðja teg.
Orð og lag: Benjamin A. Baur
Týtt: Árni Jacobsen
Upprunaheiti: Wonderful Jesus
Undurfult navn títt er, Jesus,
hvør metast kann við teg?
Undurfult navn títt er, Jesus,
meiri enn alt tú ert fyri meg.
Undurfult navn títt er, Jesus,
sál míni gleði ber.
Fagrastur tú av øllum,
Jesus, mín vinur er.
Orð: Warren Zorn
Lag: Harry D. Clarke
Týtt: Árni Jacobsen
Upprunaheiti: God has blotted them out
1. Gud hevur strikað tær út,
og tað gleðir mína sál.
Gud hevur strikað tær út,
Esaias ber tað upp á mál
í kapitlinum
fýra og fjøruti.
Gud strikaði út,
vann sigur á sút
og frelsti meg!
2. Ei nýtist mær ivast meir,
Guds orð hevur vissu veitt,
Jóhannes triði kapittul
og sekstan ger tað jú greitt.
Skuldi eg ei tá
frøtt meg, tá eg sá,
Gud strikaði út,
vann sigur á sút
og frelsti meg.
Orð: Árni Jacobsen
Lag: Mosie Lister
1. Hevur lívið her á foldum
nakran frið og sanna gleði givið tær?
Hevur tú nú funnið hvílu í tí fragd,
sum tú í heimsins rúsi fær?
Ella leitar tú í loyndum eftir tí,
sum tær friðin geva kann?
Harrin Jesus til reiðar stendur.
Tak móti honum, trúgv á hann.
Niðurlag: Negldur á ein kross
varð hann einans fyri lív at vinna tær.
Negldur á ein kross. „Tað er fullgjørt!“
fyri teg hann rópti har.
Tað var náði Guds til syndaran,
á krossi varð opinberað tær,
og henda náði er ævig,
á kross hann negldur varð.
2. Við at søkja heimsins brunnar
longri burtur tú í syndamyrkrið fór,
og tú veitst, at fyri Gudi og hans hásæti
er syndaskuld tín stór.
Tak í dag tað stóra stigið,
Jesus rættir tær naglamerkta hond.
Hann skal æviga frelsa teg,
til fulnar hann loysir tíni bond.
Orð: Árni Jacobsen
Lag: Jógvan við Keldu
1. Upphavsins Harri, tú, sum heimin skapti,
og sum á hválvið ljós og myrkur festi,
tú yvir øllum skapningum og skaparverki metti,
at neyðugt var við onkrum, sum til varðveiting tú setti.
Sum skaparverksins krúnu tú tá skapti eina menniskju.
2. Upphavsins Harri, tú, sum heimin skapti,
sást, ei var gott, at maðurin var eina.
Og av hans egna holdi tá tú kvinnu honum gjørdi
at veita honum hjálp og ráð, og saman tú tey førdi.
Og eftir tínum vísa ráði bæði skulu vera eitt.
3. Upphavsins Harri, tú, sum heimin skapti,
ert enn tann sami, sum tú vart í forðum.
Við kærleika tú bindur tvey, so eitt tey kunnu vera,
tú leiðir, og tú signar tey og gjøgnum alt vilt bera
og framvegis vilt gera tað og fylgja teimum hvørt eitt stig.
Orð: Benjamin Georg Sporon
Lag: Danskt
Týtt: Árni Jacobsen (ørindi 1–2) og Victor Danielsen (ørindi 3)
Upprunaheiti: På sit kors i dødens smerte
1. Har á krossi tornakrýndur,
meint av syndahondum píndur,
Frelsarin, Guds sonur, hekk.
Frá tær faðir tín sær vendi,
sáran sakn og sorg tú kendi,
einsamur í deyðan gekk.
2. Fyri synd tú mátti stríða,
svára pínu mátti líða,
tola sár og spott og hat.
Høvur títt tú vildi boyggja,
rópa: „Fullgjørt er!“ og doyggja,
tá tú andan frá tær læt.
3. Aldri mær av huga fari
krossurin hin tungi, harði,
sum teg, lívsins Harra, bar!
Nei, lat krossins beiska minni
tala, rópa í mær inni,
hvat eg havi kostað tær!
Orð og lag: Tim Spencer
Týtt: Árni Jacobsen
Upprunaheiti: Open your heart
1. Jesus tær býður: „Kom til mín!
Tak mót tí frelsu, ið rætt er til tín,
lív títt við míni náði krýn,
kom, inn á hin smala vegin nú trín.“
Niðurlag: Tak í Jesusar særdu hond,
hann vil vísa tær veg.
Vinur tær trúgvur verður hann,
sum trygt gjøgnum lívið leiða teg kann.
Gev honum lív títt nú!
2. Vend tær til hann, ei drála meir,
sum tú ert kom til hann!
Gev honum hjarta, sál og sinn,
í hansara ørmum hvílu tú finn.
Orð: Johann Crüger
Lag: Johann Sebastian Bach
Týtt: Árni Jacobsen
1. Jesus, tú mín gleði,
hjartans fjalda megi,
prýði mínar sál.
Áh, hvør langt og leingi
skal mítt hjarta bangið
tráa fram á mál
heim til tín, ja, brúðgóm mín?
Uttan teg á foldum vera
gleði ei kann bera.
2. Vík burt sorgarandi,
horvin er nú vandi
– Jesus gjørdi ljóst.
Ei eg óttist longur,
søtur heimlandssongur
fyllir nú mítt bróst.
Tolast má her spott og háð.
Verður sjálvt á dimmum vegi
Jesus, tú mín gleði!
Orð og lag: Haldor Lillenas
Týtt: Árni Jacobsen
Upprunaheiti: Jesus will walk with me
Onnur týðing
1. Jesus skal leiða meg trygt gjøgnum lívið,
Jesus skal leiða og vísa mær veg.
Um mangan toka á vegin man koma,
tá hann er við mær, ei óttast skal eg.
Niðurlag: Jesus, hann leiðir meg,
hann vil varða meg,
hann vil leiða meg.
Í sorg sum í gleði,
ja, á hvørjum degi
mín frelsari leiðir meg.
2. Jesus skal leiða meg, tá eg í trongdum
flýggi frá fíggindum, sum freista meg.
Alt tað, mær tørvar, frá honum eg fái,
við dýra blóði hans keyptur varð eg.
3. Jesus skal leiða meg á hvørjum morgni,
og tá ið skýggj boða kvøldinum frá.
Í lív og deyða hann ei skal meg gloyma,
leiðir, til gullgøtum eg standi á.
Orð og lag: Johannes Alfred Hultman
Týtt: Árni Jacobsen
1. Jesus, lat várt hjarta hvíla,
nú, vit savnast um títt orð,
metta várar svongu sálir
við títt ríka náðiborð.
Tala tú nú í tí stilla,
lat tín Anda okkum fylla,
lat ei Satan okkum villa
gjøgnum lívsins royndartíð.
2. Tú, áh, Harri, sjálvur segði:
„Biðið, og tit skulu fá!“
Tí til tín vit aftur koma,
meira kraft at fá tær frá,
so vit málið skulu náa,
gylta sigurskransin fáa,
eftir heilaggering tráa
gjøgnum lívsins royndartíð.
3. Undir tínum veingjaskugga
har vit finna hvíld og ró.
Jørð og himmal skulu hvørva,
tíni lyfti halda tó.
Okkum tú til dýrd skalt bera,
okkum lík tær sjálvum gera.
Ævigt svunnin tá skal vera
henda lívsins royndartíð.


text:
Sitandi meiriluti í býráðnum samtykti herfyri at geva NCC loyvi at leiga eitt øki við Velbastaðvegin til starvsfólkabústaðir til tey starvsfólk, sum koma at arbeiða hjá felagnum í sambandi við gerð av tunlum til Eysturoynna og Sandoynna næstu 8 árini. Av tí at talan er um eina fyribilsloysn, so varð ikki mett, at talan var um frávik í mun til ásetingarnar í almennu byggisamtyktini? Sostatt varð ætlanin samtykt av verandi meiriluta í býráðnum.
Eitt er, at vanligar reglur ikki verða fylgdar, og at heldur ikki grannar verða eftirspurdir. Annað er, at hetta júst er ein fyribilsloysn. Talan er rætt og slætt um bláar bingjur, sum skulu standa har í 8 ár og síðani verða tiknar niður. Tá málið soleiðis verður skrumblað ígjøgnum, so fær eingin stundir at hugsa seg um. Tí um vit steðgaðu á eina løtu, kundu vit helst samrátt okkum fram til eina munandi betri loysn. Aðrastaðni eru tey júst farin undir at byggja snotiligar íbúðir til lesandi og onnur, sum harvið fáa eina góða og bíliga íbúð at búgva í undir lestri ella varandi loysn.
Undanfarni meiriluti í býráðnum hevur víst NCC á fleiri onnur byggiøkir, sum vildu verðið munandi betur egnað. Hevur man fyrst grivið alt hetta grøna økið upp, vendst ikki aftur. Hvat er hetta fyri ein býarplanlegging hjá nú verandi meiriluta í býráðnum? Tey, sum nú mynda meirilutan, hartaðu undanfarna býráð áðrenn valið um bingjur, sum skemmaðu Havnina í sambandi við havnaútbygging? Nú loyvir hesin sami meiriluti í býráðnum bingjur mitt í millum sethúsini í Havn? Er hetta býarplanlegging? Eg haldi ikki.
Hví ikki steðga á eina løtu og kanna, um íbúðirnar, sum eitt nú danir byggja sum lestraríbúðir, kundu verið brúktar ístaðin, og so gjørt eina avtalu við NCC um, at kommunan ella eitt privat felag yvirtók íbúðirnar, tá tunlarnir vóru lidnir? Talan kundi kanska verðið um eina vakrari bygging, og vit høvdu fingið nakað skilagott burturúr í staðin fyri, sum nú, at liggja skerfløt fyri tunnilsfelagnum og góðtaka eina ivasama loysn í skundi, sum bara skapir ónøgd, og sum vit einki fáa burturúr aftaná.


text:
Kýpros vann greitt á Liktinstein
Tað var eingin ivi um hvat av liðunum var betri, tá Kýpros og Liktinstein hittust í altjóða flogbóltskappingini, sum í hesum døgum verður leikt í høllini á Hálsi.
Kypriotiska liðið var væl sterkari á øllum plássum og vann tí greiðan 3-0 sigur. Settúrslitini vóru 25-19, 25-16 og 25-21.
Í grundini var tað bara, tá Kypros tók sær eitt sindur av løttum, at Liktinstein fekk lagt eitt sindur av trýsti á, men tað gekk bara ein løta, so hevði Kypros fótað sær aftur.
Tí var ongantíð nakar ivi um, hvør fór at vinna, og við sigrinum staðfesti Kýpros sín leiklut sum annar favoritturin í kappingini, sum endar mikudagin.
Hin favoritturin er Føroyar, sum spælir móti Írlandi klokkan átta mánakvøldið.


text:
Giorgos Andrea Papandreou
Giorgos Andrea Papandreou (grikskt: ΓeώpYιoς A. Πaπavδpέou ella tann styttri formurin: ΓιώpYoς, føddur 16. juni 1952 í Minnesota, USA) er ein grikskur politikari, limur í sosialistiska flokkinum PASOK. Á valinum 4. oktober 2009 fekk flokkur hansara meiriluta og kom til valdið og hann gjørdist forsætisráðharri Grikkalands, eins og faðir hansara Andreas Papandreou og abbi hansara Giorgios Papandreu hava verið tað áður. Í 1988-89 og aftur í 1994-96 var hann undirvísingar- og kirkjumálaráðharri, 1999 til 2004 var hann uttanríkisráðharri. Hann var leiðari fyri flokkin PASOK frá februar 2004 til mars 2012. Georg Papandreou gjørdist 182. forsætisráðharri Grikkalands hin 6. oktober 2009. Hann fór frá hin 11. november 2011 fyri at ein tjóðareindarstjórn (national unity government) kundi taka sær av fíggjarkreppuni í landinum.


text:
FM í borðtennis
Hósdagin 15. mars skipaði ÍSB fyri FM í borðtennis. Kappingin var í fimleikahøllini á Læraraskúlanum og úrslitið gjørdist at Unn Mortensen úr Smæruni vann gull, Elvin Weihe ùr Svani kom á 2. pláss og Valdemar Dam eisini úr Smæruni kom á 3. pláss og vann bronsu.
Vit ynskja teimum tillukku við avrikunum og fara at minna FM í boccia verður í badmintonhøllini í Havn leygardagin 24. mars kl 13.00
Myndir frá kappingini á læraraskúlanum síggjast HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Tíðindi
Sáttmáli undirskrivaður um nýtt trolvirkið hjá Vónini
30. Mar 2017
J K Petersen Contractors og Vónin hava undirskrivað sáttmála um byggjan av nýggjum trolvirkið í Fuglafirði. Samráðingarnar hava gingið væl og eru...
les meir
40.000m3 av gróti slept
01. Mar 2017
Nú eru um 40.000 m3 av gróti slept í samband við útbyggingina av Tórshavnar Havn. "SIRI" hevur silgt síðani 6. februar 2017 og sæst...
les meir
Ferjulegan á Krambatanga liðug
07. Okt 2016
So er arbeiðið at gera ferjuleguna á Krambatangi liðugt og hevur tað gingist eftir ætlan. Økið verður liðugt planerað í oktober. ...
les meir
Avtalan at útbyggja Eystaru bryggju undirskrivað
15. Aug 2016
Í dag undirskrivaðu Heðin Mortensen, borgarstjóri í Tórshavnar kommuna, og Stein Olvur Petersen, stjóri í J K Petersen, avtaluna um at útbyggja Eystaru...
les meir
Útbygging við Krambatanga
12. Aug 2016
Fyrr í ár undirskrivaðu J K Petersen og Landsverk undir sáttmála um at leingja ferjuleguna við Krambatanga. Við útbyggingini verða atløguviðurskiftini munandi...
les meir
J&K gera parkeringsøkið við flogvøllin
08. Jul 2016
Hósdagin 7. juli 2016 skrivaðu Stein Olvur Petersen, stjóri í J K, og Jákup Sverri Kass, stjóri í P/F Vága Floghavn sáttmála um...
les meir
Sáttmáli undirskrivaður á 50 ára degnum hjá Havsbrún
01. Jul 2016
Á 50 ára føðingardegnum hjá Havsbrún, sum var hátíðarhildin í nýggju hølunum hjá felagnum, skrivaðu Odd Eliasen, stjóri í Havsbrún, og Stein Olvur...
les meir
Havnarútbyggingin góðtikin
30. Jun 2016
Landsstýriskvinnan í innlendismálum, Sirið Stenberg, hevur góðtikið verkætlanini hjá Tórshavnar kommunu at útbyggja Tórshavnar havn.Landsstýriskvinnan hevur givið Tórshavnar kommunu loyvi at halda fram...


text:
Formansfrágreiðing 2012
OM aðalfundur 20. apríl 2013
Góðan dag og enn eina ferð vælkomin til hendan fyrsta aðalfundin, sum OM Føroyar skipar fyri.
OM Føroyar meira sjálvstøðugt
Tá eg sigi, at hetta er fyrsti aðalfundurin, so er tað ikki tí, at OM er nakað nýtt fyribrigdi í Føroyum. Men hetta seinasta árið er tó ein broyting hend, og tí vil eg heilt stutt siga eitt sindur frá søguni hjá OM Føroyar.
Tað var longu fyrst í 60’unum (altso fyri 50 árum síðani), at føroyingar komu í samband við OM, og gjøgnum 60’ini fóru fleiri føroyingar við summarliðum hjá OM. Og longu síðst í 60’unum fór onkur føroyingur út við OM í longri tíð, og m.a. var ein føroyingur við á fyrstu túrunum hjá Logos, sum var fyrsta skipið, ið OM keypti í 1971. (Alt hetta er at lesa í fyrsta blaðnum OM Føroyar í sera áhugaverdu greinini hjá Poul Jóhan Djurhuus “OM og Føroyar”).
Í 1983 var Logos í Føroyum og vitjaði (skipið hevði itið Ummanaq og hevði siglt millum Danmark og Grønland og á ferðini lagt at í Føroyum), og síðani vitjaði Logos II í Føroyum í 2001 og 2007, Doulos í 2004 og Logos Hope í 2009.
Eisini hava nógvir føroyingar verið úti við OM í styttri og longri tíð – ja, millum 250-300 føroyingar hava verið við OM gjøgnum árini. Og so mugu vit sjálvandi ikki gloyma allan ungdómin, sum hevur verið á TeenStreet .
Í sambandi við skipavitjanina í 1983 bleiv heitt á Giddu og Hjørleif Vang um at virka sum umboðsfólk fyri OM í Føroyum og eftir at hava røkt hetta í mong ár, varð ábyrgdin latin víðari til yngri fólk, og at enda var tað Anita Tausen, sum røkti hesa uppgávu.
Og tað kann av sonnum sigast, at OM hevur havt sera stóran týdning fyri nógvar føroyingar.
Øll hesi árini hevur OM í Føroyum verið partur av tí danska OM, og tey, sum hava teknað seg sum lim í OM, eru vorðin limir í danska OM. Samstarvið við OM í Danmark hevur verið sera gott, og vit hava fingið stóra vælvild frá teimum.
Hóast hetta, so hevur leingi eitt ynski verið um at sleppa at stovna eina meira sjálvstøðuga OM deild í Føroyum. Og frá 1. januar 2012 bleiv OM Føroyar viðurkent sum ein sjálvstøðugur partur av tí stóru OM familjuni.
Ein OM nevnd er sett, viðtøkur eru gjørdar og dagligur leiðari er settur (ella rættari: Anita heldur fram). Hesa tíðina hava vit havt sera spennandi vitjanir og eisini hevur verið skipað fyri onkrum tiltøkum, og tað er nakað av tí, sum eg nú ynski at greiða eitt sindur meira frá.
OM-nevndin sett
Tann, sum stóð fyri arbeiðinum at stovna OM Føroyar sum ein sjálvstøðugan part av OM familjuni, var Anita Tausen – við góðari hjálp og stuðli frá manninum Oddmar. Sum eg nevndi, so hevði Anita tá longu virkað sum OM umboðsfólk í Føroyum eina tíð.
Eitt tað fyrsta, tey løgdu seg eftir, var at seta eina føroyska OM nevnd. Altjóða OM er ein felagskristiligur felagsskapur, og hetta skuldi síggjast aftur í OM Føroyar og sjálvandi eisini í føroysku OM-nevndini.
Tí varð avgjørt, at nevndin skuldi hava fimm limir, har tveir limir skuldu koma úr brøðrasamkomum, tveir úr Heimamissiónini og ein úr karismatisku samkomunum. Tey, sum komu at mynda fyrstu føroysku OM nevndina, eru Margith Latupeirissa og eg sjálvur vegna brøðrasamkomurnar, Maja Jakobsen og Heri Kjærbo vegna Heimamissiónina og Jóhan Petur Johannesen vegna karismatisku samkomurnar.
Eg varð valdur til formann í nevndini, og Maja Jakobsen varð vald næstforkvinna og skrivari. Hini trý eru nevndarlimir.
Vit hava síðani havt regluligar fundir, og samstarvið og samfelagið í nevndini hevur verið sera gott.
Viðtøkur gjørdar
Eitt tað fyrsta, sum nevndin fór at arbeiða við, var at gera nakrar viðtøkur fyri OM Føroyar. Vit fingu góðan løgfrøðiligan stuðul til arbeiðið, og viðtøkurnar vórðu gjørdar og samtyktar.
Viðtøkurnar eru hesar:
OM Føroyar er sett saman við einari felagskristiligari nevnd og einari dagligari leiðslu. OM Føroyar er í 2012 stovnað sum ein grunnur.
Viðtøkur fyri OM Føroyar
§1 Navn
Navnið á grunninum er Operation Mobilisation Føroyar (OM Føroyar). Grunnurin er ikki vinnurekandi.
§ 2 Endamál
Endamál grunsins er:
– at eggja og hjálpa fólki at bera gleðiboðskapin út um allan heim
– at styrkja kirkjur og samkomur, serliga í økjum, har Kristus er minst kendur
– at útvega møguleikar fyri venjing og praktiska evangelisering í altjóða toymum í ymiskum mentanum og londum
– at upplýsa og eggja til forbøn fyri teimum, sum ikki enn hava havt møguleikan at hoyra gleðiboðskapin um Jesus Kristus
– at umsita fíggjarligan stuðul til trúboðaravenjing, trúboðarar og annað trúboðaravirksemi.
§ 3 Aðalfundur
– Aðalfundur verður hildin á hvørjum ári áðrenn 1. mai.
– Dagsskrá fyri aðalfundin.
– Val av orðstýrara
– Val av fundarskrivara
– Formansfrágreiðing
– Framløga av roknskapi
– Ymiskt
§ 4 Nevndin
Nevndin hevur fimm limir, sum skulu vera búsitandi í Føroyum. Nevndin verður samansett av tveimum umboðum úr Heimamissiónini, tveimum úr Brøðrasamkomuni og einum úr Karismatisku rørsluni. Um nevndin metir tað vera neyðugt, kann ein nevndarlimur afturat veljast fyri Hvítusunnurørsluna.
Nevndin verður vald fyri tvey ár og velur seg sjálva eftir tilmæli frá ávikavist Heimamissiónini, Brøðrasamkomunum og Karismatisku rørsluni. Annað umboðið fyri Heimamissiónina og annað umboðið fyri Brøðrasamkomurnar standa tó fyri vali eftir fyrsta árið.
Nevndarlimur kann til eina og hvørja tíð fara úr nevndini. Tá ið ein nevndarlimur fer úr nevndini, verður beinanvegin valdur nýggjur nevndarlimur. Nýggi nevndarlimurin skal vera úr somu kirkju/samkomu sum tann fráfarandi nevndarlimurin.
Nevndin skipar seg sjálva við formanni, næstformanni og skrivara. Formaður og næstformaður eru frá hvør sínari kirkju/samkomu. Formansval er annaðhvørt ár, og formaðurin skal skifta millum kirkjurnar/samkomurnar, um til ber.
Dagligir leiðarar kunnu luttaka á nevndarfundi, tó uttan atkvøðurætt. Starvið sum nevndarlimur er ólønt.
§ 5 Daglig leiðsla
Nevndin velur dagligu leiðsluna.
Dagliga leiðslan tekur sær av dagligu umsitingini og altjóða samstarvi.
Starvið sum dagligur leiðari kann vera lønt.
§ 6 Tekningarregla
Nevndarformaðurin og tveir nevndarlimir ella nevndarformaðurin og dagligi leiðarin hava í felag heimild at undirskriva vegna grunnin.
Nevndin gevur umboðsfulltrú til dagligu leiðslu grunsins.
Treytir fyri limaupptøku í OM Føroyum:
Ein og hvør, sum góðtekur endamál og trúargrundarlag grunsins, sí §7, kann gerast limur í OM Føroyum. Um ein limur ikki uppfyllir treytirnar fyri limaskap longur, kann nevndin strika viðkomandi av limalistanum.
§ 7 Trúargrundarlag
Trúargrundarlag grunsins er:
– At vit trúgva, at Skriftirnar, bæði Gamla og Nýggja Testamenti, í tess upprunaliga formi eru fult innblástar av Heilaga Andanum, lýtaleysar og ovasti myndugleiki kirkju/samkomunnar.
– At vit trúgva, at tað er ein Gud, ævigur í trimum persónum – Faðirin, Sonurin og Heilagi Andin.
– Vit trúgva, at Jesus Kristus sum fullkomin guddómleiki og fullkomið menniskja, føddur av moyggj, livdi eitt syndafrítt lív, gjørdi undur, doyði í okkara stað, reis uppaftur likamliga og tænir í dag sum okkara millummaður í himmalinum.
– Vit trúgva á Heilaga Andans guddómleika og persón. Vit trúgva, at Hann gevur lív, heilagger og gevur øllum trúgvandi kraft og troyst.
– Vit trúgva, at menniskjað varð skapt uttan synd. Freistað av Satani fall menniskjað, og harvið øll mannaættin, undir dóm Guds og ævigan skilnað frá Gudi.
– Vit trúgva, at menniskjað verður frelst við umvending og trúgv á fullkomna verk Kristusar, rættvísgjørd av trúgv eina.
– Vit trúgva, at kirkjan/samkoman er Kristi likam, og at limirnir eru øll sonn trúgvandi. Uppgáva kirkjunnar/samkomunnar er at tilbiðja Gud, uppbyggja tey heilagu og at evangelisera heimin.
– Vit trúgva á likamligu afturkomu Harrans Jesusar, tá ið okkara frelsa verður fullkomin, og Hann stovnar sítt undurfulla ríki.
§ 8 Fíggjarviðurskifti
Roknskaparárið hjá grunninum er kalendaraárið.
Fyrsta roknskaparárið hjá grunninum er frá stovningardegi grunsins til 31. desember 2012.
Hvørki stovnarnir ella tey, sum geva íkast til grunnin, kunnu av hesi orsøk gera krav upp á nakran part av ognum ella peningi grunsins.
Inntøkan skal sum aðalregla koma frá sjálvbodnum stuðli ella limagjaldi til grunnin.
§ 9 Ársfrásøgn
Nevndin fyri grunnin skal hvørt ár gera ársfrásøgn.
Nevndin velur grannskoðara, sum ikki skal vera nevndarlimur.
§ 10 Broyting av viðtøkum
Broyting av viðtøkunum grunsins kann bert avgerast við undirtøku av 2/3 av nevndarlimum á tveimum fylgjandi nevndarfundum, sum skulu verða hildnir við í minsta lagi hálvum ári ímillum.
Er tann seinni nevndarfundurin ikki hildin innan eitt ár, ella fær uppskotið ikki neyðuga undirtøku á tí seinna nevndarfundinum, fellur uppskotið burtur.
§ 11 Avtøka
Við avtøku av grunninum skulu ognir grunsins latast altjóða arbeiðinum hjá OM.
Limir (limatal)
Sum eg nevndi fyrr, so eru øll tey, sum “fyrr” hava teknað seg sum lim í OM vorðin limir í danska OM. Tí máttu vit út at siga fólki frá, at um tey ynskja at gerast limir í OM Føroyar, so mugu tey tekna seg til hetta.
Í dag eru 262 í OM Føroyar, men málið er, at vit um ikki ov langa tíð – kanska 2-3 ár – eru komin upp á 500 limir.
Limagjalið er 150 kr. um árið fyri einstaklingar og 200 kr. fyri hjún.
Ein málbering, sum vit mangan hava brúkt í OM høpi, er “X OM’arar” – altso fyrrverandi OM’arar. Eg vóni, at vit fram yvir ongar X OM’arar fara at hava, men einans virknar OM’arar heima og úti. Eg vóni, at vit øll somul halda á í verkinum, tá vit eru komin heim aftur eftir at hava verið úti við OM, við stuðli í tíð, orku og peningi og eisini við bøn. “Einaferð OM’ari, altíð OM’ari”.
Tiltøk og vitjanir
Í sambandi við umleggingina, hava vit í OM Føroyar skipað fyri onkrum tiltøkum og eisini havt fleiri vitjanir.
Fyri at vísa á, at OM Føroyar var vorðin ein sjálvstøðugur partur av altjóða OM, skipaðu vit í apríl 2012 fyri nøkrum tiltøkum í bygdarhúsinum í Leirvík. Í hesum sambandi komu fleiri gestir at vitja okkum: landsleiðarin fyri OM Danmark, Andrew Berghamar, økisleiðarin fyri Norðanlond, Juhan Ahola (Fin.), og umframt eitt umboð fyri Transform, vóru fleiri frá skipatænastuni.
Og í november 2012 fingu vit aftur stóra vitjan, tá Peter Maiden og konan Win vóru og vitjaðu nakrar dagar. Hann var tá altjóða leiðari fyri OM, men hann hevur síðani lagt frá sær.
Altjóða OM tíðindi
Í farna árinum eru eisini stórhendingar farnar fram í altjóða OM. Tann størsta hendingin er helst, at vit hava fingið ein nýggjan altjóða leiðara, og hetta er bara hent einaferð fyrr í tí meira enn 50 ár longu OM søguni.
Sum tey flestu óivað hava hoyrt, so eitur nýggi leiðarin Lawrence Tong, og hann er ættaður úr Singapore.
Logos Hope: Power up
Allir føroyingar kenna til skipið hjá OM, Logos Hope (sum jú er okkara egna, gamla Norrøna).
Stórar umvælingar eru gjørdar á skipið, og fleiri umvælingar standa fyri framman – eg havi heitt á Grímur Wang og Esmar Møller at siga eitt sindur um átakið “Power up”.
OM blað
Vit hava sett okkum fyri at geva 4 føroysk OM bløð út árliga, har vit siga frá ymsum úr OM heiminum. Blaðið er ókeypis og verður sent øllum limunum.
Visjón, missión og strategi
Eitt av tí, sum vit í nevndini hava arbeitt nógv við, er visjón, missión og strategi (við øðrum orðum: hvar eru vit, hvar ynskja vit at verða, og hvussu koma vit hagar).
Vit vilja, saman við Anitu, vísa á strategiina, sum vit eru samd um fyri OM Føroyar.
Altjóða OM virkar á sera nógvum økjum kring allan heimin, og tað er sera møtimikið fyri okkum í Føroyum at luttaka innan øll átøk og spreiða okkum yvir alt. Tí hevur OM nevndin saman við leiðsluni nú í eina tíð arbeitt við finna nøkur fokusøkir fyri OM Føroyar. Og tey eru:
– TeenStreet – framløga – sí viðheftan fíl
– Transform – framløga – sí viðheftan fíl
– Global Challenge – framløga – sí viðheftan fíl
– Logos Hope – framløga – sí viðheftan fíl
– Global Action (ikki gjøgnumarbeitt)
Við hesum gevi eg orðið aftur til orðstýraran.


text:
Sum nakað nýtt, hava Klaksvíkar kommuna og Summarfestivalurin tikið stig til ymisk tiltøk dagarnar undan Summarfestivalinum. Tiltakið, sum er frá mánadegi til hósdag - tá Summarfestivalurin byrjar - verður rópt Summarvika.
Nógv hava feriu ta vikuna Summarfestiavlurin er, og teir gestir, sum koma til Klaksvíkar at tjalda ella við húsvogni, velja ofta at koma fleiri dagar áðrenn Summarfestivalin, so slíkt tiltak, sum hetta, er heilt vist kærkomið hjá nógvum, bæði gestum í íbúgvum. Talan er um tiltøk til bæði vaksin og børn, og tey kunnu millum annað uppliva altjóða sálmakvøld í Christianskirkjuni, listaframsýning við tónleiki og enntá karneval.
Samlaða skráin fyri "Summarvikuna" sæst HER


text:
Føroysk LGBT myndlistasøga
Ó-søgur av hinum slagnum – um samkyndleika í føroyskari myndlist
Hendan myndin hjá Unn Joensen sigur kanska alt betri enn eg sjálv fái sagt tað. Hon hekk á Várframsýningini í 2007 og avmyndar tveir leðursjeikar, sum leiðast onkrastaðni uppi yvir Klaksvíkini. Summi halda kanska, at myndin er provokerandi, men hví er hon tað? Fyri tað fyrsta kundu menninir tað sama verið lendir á mánan so fremmandgjørdir síggja teir út í føroyska landslagnum, men tað áhugaverda er, at áskoðarin fatar hesar báðar myndalutirnar; landslag og menn sum mótsetningar, hetta livir eyðsýniliga ikki upp til okkara ímynd av einum pari, sum gongur romantiskan túr í haganum.
Tá eg varð biðin um at halda henda hesa framløguna um samkyndleika og samkynd í føroyskari myndlist, var tað ikki uttan eitt sindur av innari mótstøðu, at eg játtaði. Mótstøðan hevði einki við samkyndu søkina at gera, henni taki eg eins sjálvsagt undir við og eg taki undir við mannarættindum yvirhøvur. -Nei mótviljin snúði seg um hetta at knýta kynslív og myndlist saman, tí hesum væntaði eg ikki at fáa nakað burturúr. Eg minnist, at eg hevði tað á nøkulunda sama hátt, tá eg fyri nøkrum árum síðani varð biðin um at halda eitt upplegg um kvinnur í føroyskari myndlist, og eisini tá fekk eg onkrar nýggjar tankar burturúr. Lat meg bara koma við øllum fyrivarnum beinanvegin. Hetta er als ikki nakað lætt evni. Í Føroyum verður hvørki granskað í myndlist ella í samkyndleika og als ikki í samkyndleika í føroyskari myndlist. Tá eg skuldi skriva hetta uppleggið, mátti eg sostatt gera tað uttan nakra fyriliggjandi gransking. Tit mugu tí fyrigeva, at eg tykist vera uttan akademiskt fótafesti, vit mugu royna at klára okkum uttan. Onkrastaðni mugu vit jú byrja. Eg byrji við at kanna føroyska listasøgu út frá einum samkyndum sjónarhorni og endi við eini presentatión av fýra samkyndum føroyskum listafólkum.
Samkynda listasøgan í Føroyum er eitt slag av eini ó-søgu, ella eini antisøgu, sum er tengd at burturkrógvaðu støðuni hjá samkyndum annars í føroyska samfelagnum. Tað merkir tað sama sum, at vit fram til fyri kortum ikki hava havt nógv listafólk í Føroyum, sum hava verið opin um teirra kynsliga samleika, og inntil í dag hevur ikki verið sagt ella skrivað nógv alment um hetta. Tann samkynda listasøgan er ikki til. Ella sjálvandi er hon til, tí vit kenna øll bæði livandi og deyð, fantastisk, samkynd listafólk, men í okkara annars so siðsøguligu og ævisøguliga listabókum er ikki eitt orð at lesa um at listafólkini eru samkynd. Vit føroyingar eru annars so ómetaliga áhugaðir, tá tað kemur til “slag”. Hvørjum slagið mann er av. Hetta slagið og hitt slagið, men tað eru vit eyðsýniliga ikki, tá tað kemur til “hitt slagið”. Hetta hongur saman við teirri ósøgdu søguni hjá samkyndleika í Føroyum, sum henda framsýningin “Hvat er natúrligt?” er við til at broyta.
Lat okkum byrja við at hyggja at yvirskriftin, sum adúkar vissar fordómar. Idiomatiska orðingin at vera “av hinum slagnum” sigur í grundini nokkso nógv, tí “hitt slagið” treytar, at vit eru tvey sløg, okkara slag og so “hitt” slagið. Ein heimsfatan við støði í mótsetninginum “vit” og “hini” – har “vit” verður fatað sum samlík einum sjálvum og “hini” sum øðrvísi, má sigast at vera ein rættiliga einføld og avmarkað heimsfatan. Samstundis ber idiomið “av hinum slagnum” brá av eini rættiliga ekskluderandi og homofobari mentan. Orðingin finst heldur ikki á t.d. donskum ella enskum og tað er absurd at hugsa sær hana á øðrum málum “han er den anden slags” ella “she is the other kind”. Tað er løgið at orðingin “hon er av hinum slagnum” er fatað sum meira hampilig enn øll møgulig onnur heiti um samkynd, tí í grundini er hon tann ljótasta av øllum.
Listasøguliga er føroysk myndlist sum kunnugt í tí heilt serligu støðu, at hon ikki av álvara kyknaði fyrr enn tíðliga í 20.øld, tá modernisman væl og virðiliga hevði fest sínar røtur kring Europa. Og tað er jú heilt ótrúligt at hugsa sær, at meðan Picasso, Duchamp og Kandinsky og onnur kollveltu og gjørdu við, stóð Niels Kruse niðri á Møl á Eiði og málaði tað elskaða landslagið har norðuri. Vit byrjaðu av sonnum seint og tað var landslagið, sum í mong ár hevði høvuðsleiklutin í føroyskari myndlist. Sæð uttanífrá kann fasta takið, sum landslagið hevur myndevnisliga í myndlistini bera brá av eini heldur sakleysari og ósjálvstøðugari tilgongd til myndlistina. Hetta samsvarar við ímyndini av føroyingum sum upprunakent náttúrufólk, sum livir í, av og í fullum samljóði við náttúruna. Tað vísir seg eisini sum, at ummæli av føroyskari list í útlondum ofta snúgva seg um føroysku náttúruna sum tilverugrundarlag og at ummælarar ofta gera vart við eitt serligt, upprunaligt reinlyndi í føroysku verkunum. Tað kann væl vera, at vit sjálvi hava havt lyndi til at stuðla uppundir ella í øllum førum góðtaka hesa romantiseraðu ímyndina, men okkum tørvar hana ikki og hon er ikki longur nøktandi í mun til okkara veruleika, sum ávirkað av altjóðagerð, interneti osfr, er vorðin meira fjølbroyttur, fleirfasetteraður, ymishættaður og rúmligur eisini tá tað kemur til samkyndleika. Tað sóðu vit, tá umleið 5000 fólk møttu til Pride skrúðgongu í Havn.
Hyggja vit út yvir ta stuttu føroysku listasøguna, hava vit ikki havt nakra serliga hevd fyri kroppi og kyni. Sjálvt persónsmyndir sum hendan kenda myndin hjá Mikines; Aftur av Jarðarferð, eru heilt øgiliga kroppsleysar. Kvinnurnar tykjast identitetsleysar maskur, meðan menninir eru málaðir sum einstaklingar, men her er jú als eingin kroppur, eingin anatomi í lýsingini, sum heilt greitt snýr seg um tað andaliga, um dapra huglagið. Nøkur fá undantøk eru sum t.d. hendan fína, naivistiska myndin hjá Frimod Joensen við heitinum Longsul, har vit síggja ein kvinnukropp í myndini. Vit síggja eisini ein lúrara, ein mann, sum situr við sína song og eyleiðir eina nakna damu í vindeyganum yvirav við longsulsfullum eygum. Uppi yvir songini hongur ein málningur, so her er landslagið eisini sloppið við í lýsingina, sum helst er ein sjálvsmynd.
Annars kemur Tóroddur Poulsen eisini javnan inn á tað kynsliga í sínum nýskapandi myndum. T.d. í humoristiska urtapottinum við áskriftini FUGLAR, men við heldur óskikkiliga heitinum Snillatræ. Í myndini “Oys” hevur listamaðurin lýst ein, sum yvirhøvur ikki ætlar sær í grindadráp, eg skal ikki kunna siga um hann er samkyndur, men hann er í minsta lagið metrosexuellur og modernaður maður við oyraringum og smørtum klæðum.
Innan standmyndaøkið er støðan sjálvandi heilt øðrvísi, tí her hevur menniskjakroppurin ein høvuðsleiklut. Janus Kamban er tann stóri vegarin innan føroyska list og innan føroyskar standmyndir, og her kunnu vit jú í rættiliga stóran mun tosa um nakinleika og um kyn, men orsøkirnar til naknu standmyndirnar liggja jú meira í einum klassiskum listaideali enn sum nakað beinleiðis úttrykk fyri samkyndleika. Hendan frálíka standmyndin hjá Janusi Kamban er í grundini eisini vitalistisk og gongur í stóran mun út uppá at vísa megina í rørsluni, og hvussu fimur drongurin er.
Í áhugaverda filminum hjá Katrini Ottarsdóttir um Hans Paula Olsen, tosar myndahøggarin um at gera standmyndabólkar, at hann heldur tað er so keðiligt ella onkursvegna so ómetaliga liðugt at hava ein kvinnu- og ein mansfigur saman. Og her er tað sjálvsagt, at hann hugsar sum ein heterosexuellur listamaður. Men hvussu so við teimum báðum damunum hjá Andriasi Andreasen niðri í miðbýnum? Eg haldi, at staðsetingin beint við Keypsamtøkuna í býnum á ein hátt broytir úttrykkið á standmyndini. Hetta er jú ein lutfalsliga naturalistisk klassisk standmynd og á sama hátt sum í klassiskari list eru figurarnir naknir. Men av tí, at standmyndin er stødd uttan fyri ein handil í býnum, sær tað í grundini eitt sindur løgið út, at kvinnurnar eru naknar og eg eri neyvan tann einasta, sum hugsar handan vegin, tí standmyndin verður í heilum latin í ymisk klædnapløgg.
Sæð burtur frá nøkrum lutfalsliga fáum standmyndum hava vit í føroyskari list onga hevd fyri kroppi og kyni. Føroysk list er um ikki beinleiðis ósexut, so er hon í øllum førum rættiliga puritansk. Sum listamiðlari og lærari skal eg vera tann fyrsta at viðganga, at eg ikki í nóg stóran mun havi hugsað um at inndraga samkynd ella transpersónar í mítt undirvísingartilfari, men tað fari eg at gera. Tí ymiskleikin og viðurkenning av ymiskleikanum eru sjálvsagt umráðandi fyri okkara samfelag og við teimum politikarum in mente, sum í heilum ávara um glíðibreytir og um tað ónatúrliga, kann eg líka sjálv ávara, ella nevna, at tær allarmest homofobu mentanirnar, tær sum av øllum alvi arbeiða ímóti ymiskleika og ímóti samkyndleika ofta uttan at vita av tí og púra óviljað hava lyndi til at taka seg nokkso gay út. Dømini eru mong um hetta innan fascistiska og kommunistiska fagurfrøði.
Tá vit á henda hátt eftir einum síðuvegi koma inn á tað politiska, mugu vit eisini minnast til, at føroysk list ikki í serliga stóran mun hevur verið politisk. Eg minnist, at vit á sinni flentu at stuttligum viðmerkingum frá Miðflokkinum um stríðið fyri at fáa endarnar at røkka saman, tá kærleikin kølnar millum menn, men málið um 266b var jú í grundini sera álvarsligt og her vóru tað nøkur listafólk, sum blandaðu seg. Ole Wich hevði á síni heimasíðu eina verkætlan, ið nevndist homoFObia við klistrimerkjum og plakatum, sum fólk kundu printa út. Verkið var rættiliga einfalt og spældi uppá okkara tjóðareyðkenni, flaggið og FO. At brúka merkið í tílíkum verkætlanum virkar rættiliga provokerandi uppá summi, og listamaðurin varð eisini saksøktur fyri hetta, og tað gjørdi jú bara verkið uppaftur meira kent og effektivt.
Humor er ikki ringasta vápnið, tá berjast skal fyri eini søk, og tað síggja vit dømi um í hesum svarta og reyða og hvíta prentinum hjá Hanna Bjartalíð.
– “God is gay” hevur onkur skrivað á veggin fleiri staðni í Havn í eini útsøgn, sum jú eisini er fyri samkyndleika, men sum kanska eisini relaterar til mótviljan, sum ein minniluti av sonevnt trúgvandi hevur havt mótvegis samkyndleika og sum vit kanska serliga løgdu til merkis undir 266b kjakinum. Málið varð eisini væl lýst í donskum fjølmiðlum og fleiri donsk listafólk gjørdust kløkk av málinum, m.a. John Kørner. Kendi danski listamaðurin hevur fleiri ferð arbeitt í Steinprenti, seinast fyri stuttum, tá eg hevði eina samrøðu við hann. Hann greiddi frá, at hendan myndin, sum var málað til framsýningina Natúrligvís í grundini umboðar eina vend í hansara list. Kørner segði – “Tað er hend ein stór broyting við mínari list síðan eg var her seinast. Tá hevði eg eina mynd á framsýningini [natúrligvís] av tveimum monnum, sum mussast og hetta var mítt fyrsta politiska verk, sum tók støði í onkrum aktuellum, júst um tað mundið varð ein samkyndur maður álopin her í Havn, og hendingin førdi saman við grein 266 b málinum til nógv kjak. Eg haldi, at føroyska hevdin við at avmynda náttúruna í listini er áhugaverd og tí var tað eisini umráðandi fyri meg, at teir báðir menninir høvdu føroyska náttúru sum bakgrund. Eg tók upplivingina aftur við mær til arbeiðis og síðani havi eg arbeitt við fleiri aktuellum evnum (listamaðurin hevur síðani arbeitt m.a. við evninum trafficking)”.
Spurningurin um samkyndleika í føroyskari myndlist er eisini ein ættarliðsspurningur, bæði tá tað kemur til viðurkenning og opinleika, eisini millum listafólkini sjálvi. Tí tað sær út til, at jú yngri fólk eru, tess størri er tollyndi. Tá tey ungu føroysku listafólkini sýndu fram á Norðurbryggjuni í Keypmannahavn herfyri, var helvtin av teimum seks framsýnarunum samkynd og opin um at vera tað. Í føroyskari listasøga er framsýningin einastandandi í so máta. Framúrskarandi listakvinnan Silja Strøm hoyrir til yngra ættarliðið, sum ikki dugir at síggja nakran trupulleika í samkyndum. Hon er ikki samkynd sjálv, men hennara persónar tykjast ofta hava fleiri kynsligar samleikar, teir kunnu t.d. vera hybridar millum djór og menniskju, og ofta eru teir lýstir eitt sindur “kinky”, “queer” ella fremmandgjørdir.
Hetta fitta lítla prentið avmyndar m.a. eina konu, sum følir uppá eina aðra. Tað er partur av einum stórum prenti, sum hongur her framsýningini. Silja Strøm hevur saman við trimum øðrum føroyskum listafólkum eina fína framsýning í Listasavninum í løtuni, sum eg hervið nýti høvið at viðmæla. Hennara lítla mynd er donerað til LGBT og verður saman við øðrum doneraðum verkum seld á uppboðssølu, tá hendan framsýningin endar.
Sniðgevin Barbara í Gongini spælir á sama hátt við kynsligan samleika í síni skulpturellu og ekspressivu formlist, sum ofta tykist beinleiðis vend móti tí siðbundna. Men Barbara er sum heild eisini ógvuliga óprovinsiel, altjóða og stórbýarkend. Henni dámar væl at brúka traditiónina og venda henni við, hetta sæst eisini funktionelt soleiðis at skilja, at hon kann finna uppá at brúka pløgg, sum minna um blusur til buksur ella øvugt. Fjølbroytni og opinleiki eru fullkomiliga grundleggjandi partar av hennara úttrykki, sum altso yvirhøvur ikki aktar frammanundan viðurkendar myndir av hvat er maskulint og hvat er feminint.
Á Várframsýningini í Listasavni Føroya í 2009 varð evnið Samleiki sett á breddan og har var tað serliga eitt av listafólkunum, sum fekk nógv pláss á framsýningini. Tað var tann originali fjøllistamaðurin Ova / Dennis Agerblad, sum viðger samleika í øllum sum hann ger, antin tað er tónleikur, musikkvideo, performance ella myndlist. Dennis Agerblad er ógvuliga anti-disney og gongur uppá tvørs av tí vakra, elskuliga og glamourøsa, sum annars verður dyrkað bæði í samkyndum- og í trans-høpi. Hugsið um okkara ímynd av teirri meira vanligu drag-drottningini, sum jú glitrar øll sum hon er.
Dennis Agerblad heldur fast uppá at dyrka tað ljóta og anti-glamurøsa. Fyrstu ferð, eg upplivdi hansara myndlist var á stóru framsýningini av føroyskari list á Den Frie í Keypmannahavn í 1999. Tá sýndi hann fram nakrar monumentalar myndir av sær sjálvum í myrkamorreyðari nokkso “straight” tjóðveldistroyggju í myndum, sum onkursvegna innihalda somu mótsetningar sum tann fyrsta myndin, sum vit sóu hjá Unn Joensen. Á hesari Altso tann gamla rótføroyska og hevdvunna hampiligheitin móti einum nýggjari og meira modernaðum veruleika. Í myndunum á Várframsýningini hevur Dennis Agerblad listamaðurin lýst seg sjálvan í fleiri ymiskum leiklutum, sum klovn og sum martyr og sum trans í ymsum dressum, sum vóru við í einari stórari, fantastiskari installatión á Várframsýningini.
Halldis Olsen er ein av okkara mest áhugaverdu ungu listakvinnum. Sjálvt um hennara tøkni og myndamál á ein hátt virka heldur gamalslig, hava hennara myndir ein serstakan, hugtakandi myrkan tóna. Hon sker í linoleum lýsingar av djórum ella menniskjum, sum at síggja til eru realistiskar og lutfalsliga vandaleysar. Men hyggur tú eina løtu, so vísir tað seg sum, at okkurt er, sum tað ikki eigur at vera. Til dømis eru djórini onkursvegna avskeplaði sum í einari marru. Um vit samanbera Halldis Olsen við stóra føroyska meistaran innan linoleumsskurð, so eru myndirnar hjá Elinborg Lützen jú yðjandi fullar av detaljum, ið verða skoðaðir útífrá við eini ávísari fjarstøðu. Myndirnar hjá Halldis eru nógv einfaldari við fáum ella bert einum figuri, sum vit síggja í nærmynd og sum verður upplýstur í klaustrofobiskum bølamyrkri.
Dugnaligi tónleikarin, filmslistamaðurin og myndlistamaðurin, Heiðrik á Heygum, sum harumframt er kurator, – ja hann er fjølbroyttur og fevnir breitt mentanarliga eins ein annar William Heinesen – hevur málað tvær myndir, sum beinleiðis viðgera samkyndleika. “Døguraborðið” snýr seg við listamansins egnu orðum um elefantin í rúminum, ella tað, sum man ikki tosar um. Hetta er ein gerandissena av eini lítlari familju við døguraborðið. Tað, sum sonurin roynir at siga, verður eyðsýniliga ignorerað. Hesar báðar myndirnar eru eitt sindur øðrvísi, varligari og meira kenslubornar, men eisini meira neutralar og friðaligar enn onnur verk hjá Heiðriki á Heygum. Heiðrik er dugnaligur og hevur ans fyri tí spektakulera. Men í hesum myndunum er tónin ein annar. Av somu orsøk fáa myndirnar ein sera álvarsligan dám, sum eg haldi er rørandi. Sjálvsmyndin í myndini við heitinum “Barnið” er til dømis ógvuliga niðurtónað og tykist somuleiðis snúgva seg um ikki at kunna liva upp til tær vónir, sum ungi maðurin følir, at umhvørvið hevur í mun til hansara tilveru.
Sjálvt um Jóhan Martin Christiansen enn er lutfalsliga ungur akademinæmingur, hevur hann rættiliga gjørt vart við seg í danska listaumhvørvinum. Hann hevur eisini tikið lut á fleiri framsýningum her heima við m.ø. installatiónum og video, har hann ofta stáplar ymsar lutir upp í originalum konseptuellum installatiónum, sum eru merktar av humor og poesi. Jóhan Martin Christiansen hevur stóran áhuga fyri bókmentum og hansara list tekur støði í konseptlistini ella einum avleggara haðani, nevniliga teirri relationellu listini, sum um somu tíð kann snúgva seg um politikk, samfelag og persónligar upplivingar. Hetta eru sambært listamanninum tankar um list, sum ikki bert snúgva seg um seg sjálvur, men sum relatera til og taka lut í umhvørvinum, sum hesi hugskot og verk verða sett inn í. Her hava vit eina uppseting av eini plakat, sum vendir øvugt, einum grønum plastikkkassa og einum bandupptakara. Á tí rættiliga speiska heitinum Self-portrait-in-very-dark skilst, at tað er eitt sjálvportrett. Hetta er um somu tíð sera konkret og einføld og abstrakt og fløkt list. Tilsipingarnar eru nógvar og summar fjaldar, tað kunnu t.d. vera privatar ella kensluligar upplivingar hjá listamanninum, men hesi tríbýttu verkini eru tilfarsliga merkt av vakurleika og einfeldi.
Og um vit nú samsvarandi evninum í fyrilestrinum taka samanum og spyrja okkum sjálvi hvar samkyndleikin í hesum seinasta verkinum er, ber sjálvandi til at peika á ælabogalitirnar, ið verður brúkt sum symbol fyri ymiskleikan í LGBT høpi. Men sambært listamanninum sjálvum sipa ælabogalitirnir í grundini til Ólafur Eliasson, kenda danska-íslendska listamannin, sum arbeiðir við ljósi og perceptión og sum gjørdi ælabogan rundan um listasavnið Aros.
© Kinna Poulsen, 2012


text:
Inflatiónstálmandi rávøruprísir
- 18 May 2017
- - LÍV
Marknaðarinnlit - Mai 2017
Hóast prísurin á olju og øðrum rávørum er lækkaður nakað seinasta mánaðin, er hetta ikki tekin um, at búskaparliga framgongdin er í vanda. Veruleikin er hinvegin, at flestu tøl benda á, at búskaparliga virksemið í heiminum er á høgum stigi í løtuni. Tó føra lækkaðu rávøruprísirnir við sær, at inflatiónin ikki fer at hækka júst nú, eins og væntað og vónað. Hóast longru lánsbrævrenturnar, sambært øllum ábendingum, fara at hækka næstu tíðina, so kunnu lægru rávøruprísirnir steðga hesi rentuhækking, men helst bert í styttri tíð.
Váðakendu íløgurnar hava staðið seg best
Serliga váðakendaru íløgurnar, partabrøvini og ”onnur lánsbrøv”, stóðu seg væl í apríl. Partabrøvini høvdu besta mánaðin við einum vinningi á 1,19% soleiðis at vinningurin á hesum íløgubólki, síðani ársbyrjan, nú er á 5,75%. ”Onnur lánsbrøv” høvdu eisini ein nøktandi mánað, við vinningi á 0,63%. Hesi hava nú givið vinning á 2,09% síðani ársbyrjan. Umstøðurnar hjá donsku lánsbrøvunum eru ikki eins góðar í løtuni, sum hjá hinum báðum íløguflokkunum. Kortini eru hesi týdningarmikil lutur í samlaðu íløguni, tí hesi eru við til at halda váðan á skynsomum stigi. Í apríl góvu donsku lánsbrøvini vinning á 0,17%. Síðani ársbyrjan er vinningurin 0,62%. Samlaða íløgan við hægra váðanum gav vinning á 0,40% í apríl so vinningurin farnu 4 mánaðirnar nú er á 2,12%. Somu tøl fyri íløguna við lægra váðanum eru ávíkavist +0,21% og +0,74%.
Frakland fingið ES vinarligan forseta
7. mai valdu fraklendingar Emmanuel Macron til teirra næsta forseta. Á valinum vann Macron stórt á ES fíggingasinnaðu Marine Le Pen. Hetta var ein sigur fyri fíggjarmarknaðirnar og ein siður fyri ES og Evropa. Kortini fekk hetta seinna valumfarið av franska forsetavalinum ikki stórvegis ávirkan á fíggjarmarknaðirnar. Orsøkirnar eru helst tvær. Fyri tað fyrsta, var tað júst sum væntað, at Macron vann. Fyri tað næsta stendur valið til franska tjóðartingið fyri framman. Úrslitið av hesum valinum verður avgerandi fyri, um Macron fær framt politikk sín í verki. Tí kann hugsast, at fíggjarmarknaðirnir bíða eftir úrslitinum av tjóðartingsvalinum, áðrenn nøkur endaliga ávirkan á fíggjarmarknaðinar møguliga verður at síggja. Annars hevur gongdin sum heild verið góð hjá meira váðakendu íløguflokkunum í seinastuni. Sum dømi kann nevnast, at partabrøvini í heimshøpi eru hækkaði um 4% síðani seinasta Marknaðarinnlit. Høvuðsorsøkin til hetta er m.a. ”hepna” politiska støðan í Fraklandi, men ikki minst tann veruleiki, at roknskapirnir fyri 1. ársfj., ið eru kunngjørdir seinastu vikurnar, sum heild hava verið góðir. Millum annað staðfestu roknskapirnir, at inntøkuvøksurin hjá virkjunum í USA endaði á hægsta síðani 2011. Nú partabrøvini liggja rímuliga høgt í prísi, hevur tað stóran týdning fyri framhaldandi gongdina, at roknskapirnir gjørdust góðir.
Inflatiónin bíðar
Eftir at politikkur í stóran mun hevur sett dagsskránna í USA og Evropa í seinastuni, kann væntast, at búskaparlig tøl kunnu fáa størri týdning í næstum. Tó so, tað er av týdningi, at Trump, í ávísan mun, fekk ein sigur viðvíkjandi heilsunýskipan síni. Hetta kann bera boð um, at onnur av hansara vallyftum, við størri sannlíkindi, kunnu gerast veruleiki. Tað hevur eisini ávirkað fíggjarliga, at oljuprísurin og prísurin á øðrum rávørum er lækkaður í seinastuni. Hóast oljuprísurin er hækkaður nakað aftur farnu dagarnar, so er oljuprísurin 6% lægri enn fyri mánaða síðani. Áleið sama lækking er eisini innan aðrar rávørur. Príslækkingin er áhugaverd, tí hendan førir við sær, at inflatiónin helst ikki fer at hækka júst nú eins og væntað og vónað. Av tí at inflatión hevur stóra ávirkan á rentuna á longru lánsbrøvunum verður ikki væntað, at hesar fara at hækka stórvegis við bræði. Hetta er eisini jaligt fyri partabrøvini. Evropiski Miðbankin stríðist av øllum alvi at økja inflatiónina. Verandi løtumyndin broytir ikki metingina um, at longu renturnar sum frálíður fara at hækka. Hóast íleggjarar í løtuni hava hug at staðfesta partabrævavinning, kunnu hesi framvegis standa seg væl.
Flestu tøl benda á, at búskaparliga virksemið í heiminum er á høgum stigi í løtuni.


text:
IRF ynskir at endurnýta alt, ið kann endurnýtast. Gomul køliskáp og gamlar frystiboksir verða sendar til fyritøku í Danmark, og har verður alt, ið kann endurnýtast, endurnýtt.
Á endurnýtsluplássunum/bingjuplássunum kring landið ber til at lata nógv ymiskt inn til endurnýtslu. Eisini gomul køliskáp og frystiboksir. Hetta verður sent víðari til Danmarkar.
Í fjør sendi IRF 63 tons av køliskápum og frystiboksum til endurnýtslu.
Tey vandamiklu evnini verða tikin úr, áðrenn tilfarið verður knúst í serligum maskinum og brúkt umaftur til aðrar lutir.
IRF gleðist um, at fólk eisini hugsa um endurnýtslu, tá ið hesir lutirnir verða latnir inn. Samstundis heita vit á borgararnar um at tøma fyri matleivdir og vaska skápini og boksirnar, áðrenn tey verða latnar inn.


text:
Eins og onnur ár hevur Havstovan gjørt eina ætlan fyri kanningarnar hjá Magnusi Heinasyni fyri hetta árið. Talan er fyri tað mesta um afturvendandi túrar, sum verða gjørdir á sama hátt og um somu tíð á hvørjum ári.
Umframt er pláss fyri nøkrum fáum túrum, ið kunnu skifta á hvørjum ári, og sum eru ætlaðir at kanna ymiskt, ið ikki er fevnt av teimum afturvendandi túrunum. Í ár verða fleiri tílíkir túrar gjørdir, onkuntíð sum partar av øðrum túrum. Tríggir túrar eru settir av at kanna útbreiðslu og nøgdir av reyðæti (Calanus finmarchicus) vestanfyri, og umframt verður tíð tikin av trimum øðrum túrum til somu kanningar. Reyðæti á djúpum vatni verður eisini kannað á trimum túrum í Bankarennuni fyri at vita, um reyðæti kann veiðast í vinnuligum nøgdum á heysti og vetri. Í juni er ein vika sett av til at kanna útbreiðslu av korallum, og í oktober eru tvær vikur settar av at kanna útbreiðslu og nøgdir av svartkalva hesa tíðina á árinum.
Teir afturvendandi túrarnir eru: Botnfiskur á Landgrunninum og á Føroyabanka verður kannaður á 6 yvirlitstrolingum; uppsjóvarfiskur (sild og svartkjaftur) verður kannaður á trimum túrum; fiskayngul, plantu- og djóraæti, hiti, salt, føðslusølt o.a. verða kannað á 7 túrum tilsamans; fiskur á djúpum vatni verður kannaður á einum túri; svartkalvi verður kannaður á einum túri, og 1 túrur verður nýttur til at merkja tosk. Ein onnur afturvendandi kanning er av makreli; hon verður gjørd við leigaðum skipi.
Tá hvør túrur er liðugur, verður ein túrfrágreiðing skrivað og løgd út á heimasíðuna hjá Havstovuni.
Magnus Heinason fer eftir ætlan fyrsta túr mikudagin 15. februar til hydrografikanningar.


text:
Eileen doypti nýggjasta Maersk skipið - Petur er skipari
Vinna10-01-2018 - 09:38 - Jóanis Albert Nielsen
Tann 4. januar fekk Maersk sítt nýggjasta skip, tá ið Marseille Maersk bleiv handað felagnum. Tað var føroyska Eileen Hansen ættað úr Trongisvági, men búsitandi í Danmark, ið doypti skipið. Maðurin hjá Eileen, Gert Poulsen er dani og maskinstjóri á nýggja skipinum. Gert hevur búð í Korea meðan skipið er bygt, og í eitt ár hevur Eileen saman við báðum syninum eisini búð har.
Tað er DSME Shipyard skipasmiðan í Korea ið hevur hevur bygt skipið, talan er um 6. Skipið av íalt 11 sum skipasmiðjan skal byggja fyri Maersk. Talan er um nøkur av heimsins størstu skipum tey eru 399 metrar long og 58,6 metrar breið. Skipini taka 20.568 bingjur, sum eru 20 fót.
Skiparin á Marseille Maersk er eisini føroyingur, talan er um Petur Madsen, sum er úr Kvívík, og búsitandi í Havn.
Marseille Maersk er heimahoyrandi í Keypmannahavn, manningin verður 26 mans.Nú tað 6. skipið er yvirtikið eru tað 5 føroyskir skiparar á teimum, sum jn.fo veit um, vit skrivaðu í fjør 4 skiparar - allir ættaðir úr Sandavági - verða skiparar á nýggjastu skipunum hjá MAERSK. Eisini eri Jón í Gong og Stig Hansen maskinstjórar umborð á Milian Maersk. Erhard Muller er maskinstjóri umborð á Munich Maersk.


text:
Eitt av heimsins størstu frálands-tænastufeløgum, amerikanska Tidewater, er farið í gjaldssteðg. Felagið er í gongd við eina umfígging, ið hevur til endamáls at fáa skuldina í felagnum niður við 1,6 mia. dollarum.
Kreppan í frálandsvinnuni hevur ikki bert verið hørð mótvegis donskum og norskum frálandsfyritøkum. Eisini eitt av heimsins størstu reiðaríum á økinum, New Orleans skrásetta Tidewater, ið hevur ein flota upp á meira enn 300 skip, er í álvarsomum trupulleikum.
Afturgongdin byrjaði í 2014 og síðani er partabrævakursurin hjá felagnum farin úr einum kursi upp á umleið 55 til 0,80 dollarar fyri partabrævið. Hetta fór av álvara at merkjast í fjør, tá felagið ikki longur var ført fyri at lúka sínar skyldur mótvegis lánsveitarunum.
"Eftir drúgva umhugsan og væleydnaðar samráðingar við ávísar av fíggjarveitarum okkara, hava vit gjørt av, at neyðugt var at søkja um gjaldssteðg til tess at skapa fíggjarligan stabilitet, so Tidewater kann varðveita kappingarstøðu sína í størstu kreppuni hjá vinnuni nakrantíð," sigur Jeffrey M. Platt, stjóri í Tidewater, í eini børsfráboðan.
Hann sigur víðari, at Tidewater "væntar at kunna halda sínar skyldur mótvegis meðarbeiðarum, kundum, veitarum og øðrum. Vit ætla framhaldandi at veita eina álítandi tænastu av høgari góðsku til okkara kundar."
Kelda: Tidewater/maritimedanmark.dk


text:
Útlendingar klárir at taka ímóti makrelinum
20.12.1899 - 14:44 - Sverri Egholm
Nú arbeitt verður við einari politiskari semju um at býta makrelin standa fleiri útlendsk reiðarí klár at taka ímóti. Vestergaard váttar at stór altjóða feløg ætlað at senda stór móðurskip at taka ímóti makreli.
Ein av stóru útlendsku leikarunum í føroyskari fiskivinnu er hollendska felagið Parlevliet & Van der Plas, sum m.a. samstarvar við JFK um Næraberg.
Hollendska felagið sum eigur ein flota við næstan 100 skipum, harav fleiri sokallaði super-trolarar, er eisini partur av øðrum føroyskum reiðaríum. Hollendski risin eigur nevniliga í íslendska Samherja, sum aftur eigur í Framherja í Føroyum, sum nú hevur keypt stóran part av Faroe Seafood.
Hollendski risin eigur 100% av partapeninginum í Kollafjørð Pelagic sum skal virkað stóran part av teimum 120.000 tonsunum av makreli sum landsstýrið hevur ásett føroyingum í egin kvotu.
Útlendingar fáa stóran vinning av makrelinum
Jacob Vestergaard, fyrrverandi landsstýrismaður í fiskivinnumálum, váttar at fleiri útlendsk reiðarí hava verið í samband við Fiskimálaráðið um at fáa útlendsk skip inn í føroyskt sjóøkið, sum móðurskip tá makrelfiskiskapurin byrjar.
- Eg kann vátta at m.a. bretska reiðaríi J.Marr sum eigur fleiri stór skip hevur spurt seg fyri um treytirnar fyri at fáa skip inn á føroyskt sjóøkið at virka sum móðurskip. Eg veit at teir hava leita sær upp føroyskar samstarvspartnarar, men tað eru eisini fleiri onnur útlendsk reiðarí sum hava gjørt tað sama.
Eisini Thor í Hósvík hevur skip sum kunnu virkað sum móðurskip.- Tað skulu góðar grundgevingar verða fyri um Fiskimálaráðið ætlar at nokta skipum at virka sum móðurskip, tí hetta hevur verið gjørt áður.
Um vit megnað at fiskað øll tey 120.000 tonsini so ferð at standa á hjá virkinum í Kollafirði og tí er tað gott fyri kappingina og prísin á makrelinum at fleiri keyparar verða um boðið.
Hollendarar eiga eisini í J.Marr
Hollendska stórfyritøkan Parlevliet & Van der Plas eigur eisini í bretska felagnum J.Marr og nú tað í Degi og Viku gjárkvøldið kom fram at Løgmaður ætlar at leggja Fiskivinnumál saman við Vinnumálum eru tað fleiri sum hava ført fram at landsstýrismaðurin í Vinnumálum, Johan Dahl, hevur eina fortíð sum umboðsmaður fyri m.a. J.Marr.
- Eg dugi ikki at síggja nakran trupulleika um Johan Dahl eisini verður fiskimálaráðharri sjálvt um hann einaferð hevur verið umboðsmaður hjá bretska felagnum. Tað er nú einaferð soleiðis at tá loyvir verða givin verða tey fyrireika og grundgivin av umsitingini í fiskimálaráðnum. Tað er ongantíð landsstýrismaðurin sjálvur sum avgreiður slíkar spurningar og tí er hetta ikki nakrar trupulleiki fyri Johan Dahl, sigur Jacob Vestergaard, fyrrverandi ráðharri í fiskivinnumálum.
Í stuttari viðmerking, sigur Johan Dahl at hann ikki longur hevur nakað við J.Marr at gera.- Eg virkaði sum umboðsmaður fyri teir fram til 2004 tá samstarvið millum okkum endaði. Eg dugi ikki at síggja at hetta skuldi blivi nakar trupuleiki um fiskivinnumál vórðu løgd saman við vinnumálum.
Ein kann samanlíkna hetta við at eitt fyrrverandi starvsfólk hjá Føroya Tele seinni gerst vinnumálaráðharri. Í hvørjum einstøkum føri metur ein um gegnistrupuleikar og eg vildi tí hildi meg langt frá at viðgjør eina møguliga umsøkn um eg hevði gegnistrupuleikar.
Útlendingar klárir til tilfeingisbúð
Í øllum førum er greitt at útlendskur kapitalur í dag hevur ein ómetaliga stóran leiklut í føroysku fiskivinnuni. Nú øll fiskiloyvið verða inn drigin í 2018 og politiska skipanin arbeiðir við at gera eina tilfeingisbúð er eingin ivi um at tað verður útlendskur kapitalur sum í framtíðini ferð at hava avgerandi orðið í føroyskari fiskivinnu.Tað er altíð kapitalurin sum bestemmar í eini vinnu, men spurningurin er um útlendingar eru betri fyrireikaðir til tilfeingisbúðina enn føroyska vinnan er, skrivar nordlysid.fo.


text: TODAY Online skrivar her at svimjing og lop av vippu til nú eru best umtóktu ítróttargreinar av teimum 26 á komandi Youth Olympic Games í Singapore, um man hyggur at atgongumerkjasøluni. Har er útselt til tey 8 umførini av lop av vippu, har 800 áskoðarar kunnu vera til hvørt umfar, og nærum útselt til tey 12 umførini av svimjing, sum hvørt kann hýsa 1800 áskoðarum. Aðrar ítróttargreinar eru til dømis frælsur ítróttur, badminton, bogaskjóting, fótbóltur, fimleikur, hondbóltur, judo, rógving, borðtennis og flogbóltur.


text:
Bronsa bæði til Sigmundur og Hjalmar í -81 kg.
Irish Masters Open kappingin í Dublin eydnaðist væl hjá okkum í vektbólkinum -81 kg fyri menn millum 30 og 40 ár.
Fyri okkara viðkomandi var fyrsti dystur millum Hjalmar Johannesen og Sigmundur Johansen, sum báðir kappaðust í vektbólkinum -81 kg.
Tíðliga í dystinum fekk Sigmundur eitt WASA-ARI fyri eitt kast, men eina løtu seinni eydnaðist tað Hjalmari eisini at fáa eitt WASA-ARI fyri eitt kast, og beint eftir fekk hann halditak á Sigmundi, sum hann megnaði at halda í 19 sekund, áðrenn tað eydnaðist Sigmundi at koma úr takinum. Hevði Hjalmar klárað at hildið eitt sekund longur, hevði hann vunnið dystin við IPPON, men 19 sekund geva “bara” WASA-ARI. Dysturin helt so fram, og stutt eftir fekk Hjalmar sítt triðja WASA-ARI, og tá tíðin var farin hevði Hjalmar sostatt 3 WASA-ARI móti tí eina hjá Sigmundi.
Næsti dystur hjá Sigmundi var móti einum fraklendingi, sum hevur búð í Írlandi í fleiri ár. Fraklendingurin sá út at hava stýr á dystinum, og hann fekk eitt WASA-ARI fyri eitt kast, men í gólvdystinum beint eftir eydnaðist tað Sigmundi at fáa eina strangulering at sita, so hann vann hendan dystin.
Hjalmar kappaðist so móti einum íra, sum hevði vunnið tveir dystir áðrenn. Hetta var ein javnur dystur, har tað ikki eydnaðist Hjalmari at fáa nakað stig fyri kast, meðan írin at enda fekk IPPON fyri eitt kast.
Síðani kappaðist Hjalmar móti fraklendinginum. Hetta var ein javnur dystur, har stórur partur av tíðini hjá báðum fór at royna at fáa gott tak at kasta, og at enda megnaði fraklendingurin at kasta Hjalmar til IPPON.
Sigmundur kappaðist eisini móti hesum sama íra aftaná, og enn eina ferð eydnaðist tað íranum at kasta mótstøðumannin til IPPON:
Seinasti dystur hjá Hjalmar var móti enn einum íra. Hendan dystin var Hjalmar klárt omaná, og aftan á eina løtu kastaði hann mótstøðumannin til IPPON. Við hesum úrslitinum hevði Hjalmar vunnið bronsumerki.
Seinasti dystur hjá Sigmundi var eisin móti hesum íranum. Eisini Sigmundur var omaná, og hann kastaði íran fyrst tvær ferðir til WASA-ARI, áðrenn hann fekk kasta hann til IPPON. Hetta úrslitið gjørdi, at Sigmundur ognaði sær bronsumerki í kappingini.


text:
Allar skriftirnar í Nýggja Testamenti – uttan Hebrearabrævið – hava eitt rithøvundanavn knýtt at sær.
Ofta er tað skriftin sjálv, sum kunnger navnið, men eisini eru nakrar skriftir, sum ikki siga frá sínum upphavsmanni. Í hesum førum eru rithøvundarnir tilskilaðir eftir frásøgn frá fornkirkjuni.
Heilar fimm skriftir verða settar í samband við Jóhannes. Tað snýr seg um Johannesevangeliið, Jóhannesar Opinbering og Jóhannesar Fyrsta, Annað og Triðja Bræv. Tær báðar fyrstu eru við í bíbliulesiætlanini í hesum árinum og tey trý brøvini aftur í komandi ári. Av hesum skriftum er tað bert Jóhannesar Opinbering, sum sjálv nevnir Jóhannes við navni – bæði sum tann, sum fær sjónirnar og er sendari av skriftini.
Jóhannesar evangeliið og Jóhannesar Fyrsta Bræv eru í sjálvum sær ikki navngivin, meðan Annað og Triðja Bræv nevna, at tey eru frá “tí elsta”, men uttan at nevna tann elsta við navni.
Tað er trupult at siga gjølla, hvussu henda blandaða rithøvundastøða er vorðin til fimm skriftir av Jóhannesi, men nakrar slóðir eru at elta. Ein er, at stórur líkskapur er millum evangeliið og brøvini í málburði og stíli. Men eisini høvuðsevnini, sum tær fimm skriftirnar viðgera, t.d. einleikin millum Faðirin og Sonin og tað nýggja boðið um kærleika, hava stórar líkheitir.
Ein onnur slóð er løgd í Jóhannesarevangeliið kapittul 21. Tað er síðsti kapittulin í evangeliinum, og tað er helst eitt ískoyti. Her verður nevnt, at “lærusveinurin, sum Jesus elskaði”, hevur skrivað hetta, og tað liggur nær hjá lesaranum at gita, at tann elskaði lærusveinurin er Sebedeussonurin Jóhannes. Hann verður eyðsýniliga ikki nevndur í Jóhannesevangeliinum.
Hesar slóðir kunnu verða bornar saman við ta sannroynd, at í fornkirkjuni í 2. øld var fatanin tann, at lærusveinurin Jóhannes livdi í vestara Lítlaásia um ár 100, og at har í sama øki livdi ein elsti at navni Jóhannes. Harafturat er innihaldið í Jóhannesar Opinbering fast knýtt at meinigheitunum í vestara Lítlaásia.
Mangar slóðir leiða móti navninum Jóhannesi og móti vestara Lítlaásia. Kanska ger lesarin frægast í at halda, at Jóhannesskriftirnar eru skrivaðar av einum kristnum bólki, sum á Efesus-leiðini hevur varðveitt eina teologiska siðvenju knýtta at navninum Jóhannesi.
Bíbliulesiætlanin 2017-18


text:
14 apr. 2016
Vinnuháskúlin fingið simulatorar til undirvísingina í heilsulæru
Vinnuháskúlin fingið simulatorar til undirvísingina í heilsulæru.
Vinnuháskúlin hevur nýliga ognað sær tríggjar simulatorar/dukkur, ið skulu nýtast til frálæru í skeiðunum í heilsulæru. Hesir simulatorar verða nýttir til venjingar í ymiskum sjúkutilburðum, so sum hjartasteðg, brotnir limir, leggja dropp o.s.fr. Veitarin av hesum simulatorum hevur í vikuni verið á Vinnuháskúlanum og lagt lag á, hvussu hesir verða nýttir í frálæruni. Vinnuháskúlin kemur at nýta hesa framkomnu útgerð bæði til grundleggjandi frálæru til næmingarnar og til endurnýggjan av skeiðum.